Datasets:

NorHsangPha

/

shan-news-taifreedom_com

like 0

2019-06-13T00:21:11

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%bc%e1%82%83%e1%82%87%e1%81%b5-nscn-k-%e1%80%90%e1%80%ad%e1%80%af%e1%81%bc%e1%80%ba%e1%80%b8%e1%80%90%e1%80%b1%e1%80%a2%e1%80%99%e1%80%ba%e1%82%87/

ၸုမ်းၼႃႇၵ NSCN-K တိုၼ်းတေဢမ်ႇလူင်းလၢႆးမိုဝ်း NCA

ၸွမ်းၼင်ႇ သိုဝ်ႇၶၢဝ်ႇ News 18 ၼႂ်းၸိုင်ႈမိူင်းဢိၼ်ႇတိယ (India) ဢွၵ်ႇဝႆႉဝႃႈ ၶွင်ႇသီႇ သူဝ်ႇသျႄႇလိတ်ႉ ၸိူဝ်ႉၸၢတ်ႈ ၼႃႇၵ NSCN-K တိုၼ်းတေ ဢမ်ႇလူင်းလၢႆးမိုဝ်း လိၵ်ႈႁူမ်ႈမၢႆ ၶေႃႈတူၵ်းလူင်း လႆႈၸႂ်ၵၢၼ် ၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်းပိုၼ်ႉ (Nationwide Ceasefire Agreement-NCA) ၵၼ်တင်း လူင်ပွင်ၸိုင်ႈမၢၼ်ႈ ဝႃႈၼႆ။ ၸူဝ်းသႅတ်ႉလၼ်ႇၵိၼ်ႇ ၽၢႆႇၵပ်းသၢၼ်ၵူၼ်းမိူင်း NSCN-K လၢတ်ႈဝႃႈ သွင်ၽၢႆႇဢုပ်ႇဢူဝ်း လွင်ႈၵိုတ်းတိုၵ်း ၵၼ်မႃး ၶၢဝ်းတၢင်း 7 ပီႊသေတႃႉ ၵုမ်ႇပဵၼ်ၼမ်ႉမျႅတ်ႈၼမ်ႉတွၼ်း ၽၢႆႇလူင်ပွင်ၸိုင်ႈမၢၼ်ႈ ၵူၺ်း လူင်ပွင်ၸိုင်ႈ မၢၼ်ႈ ဢမ်ႇတွၼ်ႉဝႆႉ ၼမ်းၼၵ်းၼိူဝ်ၸုမ်း ၶွင်ႇသီႇ သူဝ်ႇသျႄႇလိတ်ႉ ၸိူဝ်ႉၸၢတ်ႈၼႃႇၵ NSCN-K သင် ၊ မိူဝ်ႈပူၼ်ႉမႃး 3 ပီႊၼၼ်ႉၵေႃႈ မိပ်ႈငႅၼ်းႁႂ်ႈ ၸုမ်း NSCN-K လူင်းလၢႆးမိုဝ်း NCA သေတႃႉ ၸုမ်း NSCN-K ဢမ်ႇယွမ်းလူင်းသေ ဝၢႆးၼၼ်ႉ လူင်ပွင်ၸိုင်ႈ လႆႈၸႂ်ႉ တႅပ်း 4 တႅပ်း တေႃႇ ၸုမ်းၼႃႇၵ ၼႆ လႆႈႁၼ် ၼႂ်းၶၢဝ်ႇပိုၼ်ႉတီႈ RFA ဢွၵ်ႇဝႆႉ မိူဝ်ႈဝႃးဝၼ်းထီႉ 03 June 2019 ၼင်ႇၼႆ။ ယူႇတီႈၸုမ်းၶွင်ႇသီႇ သူဝ်ႇသျႄႇလိတ်ႉ ၸိူဝ်ႉၸၢတ်ႈၼႃႇၵ NSCN-K လၢတ်ႈဝႃႈ သင်လိၵ်ႈႁူမ်ႈမၢႆ NCA ဢမ်ႇႁူမ်ႇငမ်းလႆႈ ၸၢဝ်းၶိူဝ်းၼႃႇၵ ဢၼ်ယူႇသၢင်ႈၵိၼ်သဝ်းဝႆႉ တီႈၼႂ်းၸိုင်ႈမိူင်း ဢိၼ်ႇတီႉယ (India) လႄႈ မိူင်းမၢၼ်ႈ ၼႆၸိုင် တႃႇတေလူင်းလၢႆးမိုဝ်း ၼၼ်ႉၵေႃႈ ဢမ်ႇပဵၼ်ၵႂႃႇလႆႈ ၊ မိူဝ်ႈပီႊ 2012 ၼၼ်ႉသမ်ႉ ၸုမ်းၼႃႇၵ လႄႈ လူင်ပွင်ၸိုင်ႈမၢၼ်ႈ တူၵ်းလူင်းလႆႈၸႂ် လူင်းလၢႆးမိုဝ်း ၸၼ်ႉၸႄႈမိူင်း ယူႇယဝ်ႉ။ မိူဝ်ႈၼႂ်းပီႊ 2017 ၼၼ်ႉ ႁူဝ်ၵူၼ်းၸၢဝ်းၶိူဝ်းၼႃႇၵ မွၵ်ႈ 4 သႅၼ်ႁိမ်းႁွမ်း မီးဝႆႉတီႈၼႂ်းမိူင်းႁူမ်ႈတုမ်မျၢၼ်ႇမႃႇ သေ မီးဝႆႉ ၸုမ်းယိပ်းၵွင်ႈၵၢင်ႇၼႃႇၵ NSCN-K ယူႇယဝ်ႉ ၊ ၸၢဝ်းၶိူဝ်းၼႃႇၵ ၸိူဝ်းယူႇတီႈဝဵင်း မၼိပူႇရ ၊ ဢႃႇသမ်ႇ လႄႈ တၢင်ႇၸႄႈဝဵင်း ၼႂ်းၸိုင်ႈမိူင်း ဢိၼ်ႇတိယ ၼၼ်ႉသမ်ႉ ႁူဝ်ၵူၼ်းမီးမွၵ်ႈ 30 သႅၼ်ႁိမ်းႁွမ်းသေ ၸုမ်းယိပ်းၵွင်ႈၵၢင်ႇ ၼႃႇၵ မီးဝႆႉ 5 ၸုမ်း (NSCN-L , NSCN-U , NSCN-IM , ENGR , ENPO) ၼႆယဝ်ႉ။ ၶေႃႈမုၼ်းတီႈ – RFA , Irrawaddy

['ၶၢဝ်ႇ', 'ၵၢၼ်သိုၵ်း', 'ၵၢၼ်မိူင်း']

2019-06-13T00:19:42

https://taifreedom.com/rcss-%e1%81%b8%e1%80%90%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8-%e1%80%9d%e1%81%bc%e1%80%ba%e1%80%b8%e1%80%9c%e1%80%af%e1%81%b5%e1%80%ba%e1%82%89%e1%81%bd%e1%80%ad%e1%80%af/

RCSS ၸတ်းႁဵတ်း ဝၼ်းလုၵ်ႉၽိုၼ်ႉၵႅတ်ႇၶႄ ဢဝ်ၶိုၼ်းမိူင်းၸိုင်ႈတႆး ၶွပ်ႈၶူပ်ႈ 61 ပီႊ တီႈငဝ်ၸိုင်ႈ လွႆတႆးလႅင်း

မိူဝ်ႈဝၼ်းထီႉ 21 May 2019 ပဵၼ်ဝၼ်းၶွပ်ႈၶူပ်ႇ 61 ပီႊ ၵၢၼ်လၢႆးလုၵ်ႉၽိုၼ်ႉ ၵႅတ်ႇၶႄဢဝ်ၶိုၼ်းမိူင်း ၸိုင်ႈတႆးၼႆလႄႈ ယူႇတီႈ ၶွင်ႇသီႇ ဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး ၸတ်းႁဵတ်းပၢင်ၵႅဝ်ႈ ၵႂႃႇတီႈ ပၢင်ႁူမ်ႈသိူဝ်ၶၢၼ်ႇၾႃႉ ငဝ်ႈၸိုင်ႈ လွႆတႆးလႅင်းသေ မီးၽူႈၶဝ်ႈႁူမ်ႈ (1453) ၵေႃႉ သေ ၼႂ်းၼၼ်ႉ ၸဝ်ႈၵႅမ်ႁူဝ်ပဝ်ႈ (1) ၶွင်ႇသီဢဝ်ၶိုၼ်းၸိုင်ႈတႆး မွၵ်ႇလၢတ်ႈၶေႃႈၵႂၢမ်းၵႂႃႇ လၢႆလၢႆၶေႃႈ။ ၵႅမ်ႁူဝ်ပဝ်ႈ (1) ၸွမ်ႁၢၼ်ၸၢႆးယီ မွၵ်ႇလၢတ်ႈၶေႃႈၵႂၢမ်းၼႂ်းပၢင်ၵႅဝ်ႈ ၸွမ်းၼင်ႇၶပ်ႉမၢႆပၢင်ၵႅဝ်ႈပွႆးမီးသေ ယၢမ်းၵၢင်ၼႂ် 08:50-မူင်း ၽူႈယႂ်ႇၵူၼ်းလူင် ၊ ၵူၼ်းမိူင်း ၊ ပီႈၼွင်ႉၶႅၵ်ႇ လႄႈ သၢႆသိုၵ်းၶဝ်ႈဢဝ်တီႈယူႇသေ လိူၵ်ႈတၢင်ႇ ၽူႈၼင်ႈၸိုင်ႈယဝ်ႉၼၼ်ႉ ၽူႈၶိုၼ်ႈႁွတ်ႈ တင်းသဵင်ႈ လႆႈႁူမ်ႈၵၼ်ႁွင်ႉၵႂၢမ်းၸိူဝ်ႉၸၢတ်ႈ လႄႈ ၼပ်ႉယမ်ၸွမ်ပိဝ်ၵႂႃႇ။ ဝၢႆးၽူႈၼင်ႈၸိုင်ႈ မွၵ်ႇလၢတ်ႈၶေႃႈၵႂၢမ်း ပိုတ်ႇပၢင်ၵႅဝ်ႈပွႆးယဝ်ႉ ၵႅမ်ႁူဝ်ပဝ်ႈ (1) ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းၸၢႆးယီႈ လႆႈမွၵ်ႇလၢတ်ႈၶေႃႈၵႂၢမ်း လွင်ႈလႆႈပဵၼ်မႃး ဝၼ်းလုၵ်ႉၽိုၼ်ႉလႄႈ လွင်ႈတၢင်း ငဝ်ႈၸိုင်ႈ လွႆတႆးလႅင်း လႆႈၸတ်းႁဵတ်း ပၢင်ၵႅဝ်ႈပွႆး ဝၼ်းလုၵ်ႉၽိုၼ်ႉၵူႈပီႊ၊ လွင်ႈဝႃႈၵၢၼ်လုၵ်ႉၽိုၼ်ႉတႆး ႁိုင်ၼၢၼ်းၶၢဝ်းတၢင်း 61-ပီႊ ယဝ်ႉ။ ၼွၵ်ႈသေၼၼ်ႉ တၢင်တူဝ် သင်ႇၶၸဝ်ႈ တူၼ်ၼိုင်ႈသေၽိတ်ႈပၢင်းဢဝ် ၸဝ်ႈၵွၼ်းဝတ်ႉလႅင်းႁၢၼ်တႆး ၸဝ်ႈၶူးဢုတ်ႉတရႃႇ ပၼ်ၶေႃႈဢေႃးဝႃႇတႃႉ လႄႈ ၽူႈတၢင်တူဝ် ၵူၼ်းမိူင်း လုင်းၶိူဝ်းလိူၼ် မွၵ်ႇလၢတ်ႈ ၶေႃႈၵႂၢမ်းသေ လႄႈ ၽူႈယႂ်ႇၵူၼ်းလူင် လႆႈမွပ်ႈယိုၼ်ႈဝႂ်ယုၵ်ႉယွင်ႈ ပၼ်တီႈ ၽူႈႁတ်းႁၢၼ် ၸိူဝ်းလႆႈလူႇ ဢင်ႇၵႃႇလၵ်ႉၶၼႃႇ ၽွင်းတေႃႇသူႈ ၵွပ်ႇၵူႈဢဝ်ၶိုၼ်းမိူင်းၵႂႃႇ (33)-ၵေႃႉသေ တၢင်တူဝ် ၽူႈႁတ်းႁၢၼ် ၸၢႆးသၢၼ်း မွၵ်ႇလၢတ်ႈၶေႃႈၵႂၢမ်းၶွပ်ႈၸႂ်ထိုင်ၽူႈၵူၼ်းလူင်ၼႂ်းမုၵ်ႉၸုမ်း ၵႂႃႇလႄႈ ၽူႈၼင်ႈၸိုင်ႈ သိုပ်ႇမွၵ်ႇလၢတ်ႈၶေႃႈၵႂၢမ်း ဢိုတ်းသိမ်းပၢင်ၵႅဝ်ႈ ၵႂႃႇယဝ်ႉၼၼ်ႉ ၵႅမ်ႁူဝ်ပဝ်ႈ-1 ၶွင်ႇသီႇဢဝ်ၶိုၼ်း ၸိုင်ႈတႆး ၸွမ်သိုၵ်း ၸၢႆးယီႈ ၊ ၵႅမ်ႁူဝ်ပဝ်ႈ-2 ၸွမ်ႁၢၼ် ၶိူဝ်းငိုၼ်း ၊ လုမ်းၵေႃၵမ်ၵၢၼ် ပွင်ၵၢၼ်လူင်၊ လုမ်းၸုမ်းၽူႈၼမ်းၼႂ်း ၊ ၸုမ်းပွင်ၵၢၼ်သိုၵ်း၊ ၸုမ်းပွင်ၵၢၼ် ပၢႆးပၺ်ႇၺႃႇ ၊ လုမ်းႁူဝ်ပဝ်ႈလူင် ၊ လုမ်းဢုပ်ႉပိူင်ႇၵူၼ်းမိူင်း ၊ ႁွင်ႈၵၢၼ်လူင်ၽၢႆႇၵႅတ်ႇၶႄ ၊ ဢုပ်ႉပိူင်ႇငဝ်ႈၸိုင်ႈ၊ ႁွင်ႈၵၢၼ်လူင် ပၢႆးယူႇလီ၊ ႁွင်ႈၵၢၼ်လူင် ပၢႆးမၢၵ်ႈမီး၊ ႁွင်ႈၵၢၼ်လူင် ၽၢႆႇၽုၵ်ႇသွမ်ႈ ၊ ႁွင်ႈၵၢၼ်လူင် ၽၢႆႇပိုၼ်ၽၢဝ်ႇ ၊ ႁွင်ႈၵၢၼ်လူင် ၽဵဝ်ႈမူၺ်ႉယႃႈမဝ်းၵမ် ၊ ၽၢႆႇတိတ်းတေႃႇဢူၺ်းလီ ၊ ၽၢႆႇတိတ်းတေႃႇၼွၵ်ႈမိူင်း ၊ မုၵ်ႉၸုမ်းၼၢင်းယိင်း ၶွင်ႇသီႇဢဝ်ၶိုၼ်းၸိုင်ႈတႆး ၊ ၵေႃပွင်ပဵၼ်ပၢင်ပွႆးလႄႈ ပေႃႈမႄႈၵူၼ်းမိူင်း ၼႂ်းပွၵ်ႉ 1 ထိုင်4 ဢိၵ်ႇတင်း ပီႈၼွင်ႉၶႅၵ်ႇ ႁႅင်းၵၢၼ်ယၢၼ်မိူင်း ၼႂ်းၸိုင်ႈထႆး လႆႈဝၢင်းတူင်ႇမွၵ်ႇမွင်ၸႂ်ပၼ် ၵေႃႉသိုၵ်းၵေႃႉႁၢၼ် ဢၼ်လႆႈလူႇၼိူဝ်ႉလိူတ်ႈ သၢႆၸႂ်တႃႇဝၢၼ်ႈမိူင်းၵႂႃႇတီႈ ႁုၼ်ႇႁၢင်ႈ ၸဝ်ႈသိူဝ်ၶၢၼ်ႇၾႃႉ လႄႈ ၸဝ်ႈၵွၼ်းၸိူင်း တီႈပၢင်ႁူမ်ႈသိူဝ်ၶၢၼ်ႇၾႃႉ ၵႂႃႇၼႆယဝ်ႉ။ ၵေႃႉသိုၵ်းႁၢၼ် တပ်ႉသိုၵ်းၸိုင်ႈတႆး ၼႂ်းပၢင်ၵႅဝ်ႈ ဝၢႆးသေၼၼ်ႉ ၽိတ်ႈမွၵ်ႇၶႅၵ်ႇၽူႈယႂ်ႇၵူၼ်းလူင် ဢၼ်ႁၢပ်ႇထၢမ်းၵၢၼ်ၸိူဝ်ႉၸၢတ်ႈၶၢဝ်းႁိုင် ထႆႇႁၢင်ႈၵိုၵ်း ၵၼ်ယဝ်ႉ ထႅဝ်သိုၵ်းသိုပ်ႇႁွင်ႉ ၵႂၢမ်းၶိုၼ်ႈသိုၵ်း ယွၼ်းဢွၵ်ႇၼႂ်းပၢင်ပွႆးၵႂႃႇယူႇ ၼႆယဝ်ႉ ၊ ဝၢႆးပိုၼ်ၽၢဝ်ႇ ပၢင်ၵႅဝ်ႈယဝ်ႉတူဝ်ႈ သိုပ်ႇၽိတ်ႇၽိတ်ႈမွၵ်ႇၽူႈယႂ်ႇၵူၼ်းလူင်လူႇတၢၼ်းယၢတ်ႇၼမ်ႉပၼ် ၽူႈႁၵ်ႉၸိူဝ်ႉၸၢတ်ႈ ၸိူဝ်းလႆႈလူႇၼိူဝ်ႉလိူတ်ႈသၢႆၸႂ်ၵႂႃႇ ၽွင်းယၢမ်းႁဵတ်းၵၢၼ်လုၵ်ႉၽိုၼ်ႉ ၵႅတ်ႇၶႄဢဝ် ၶိုၼ်းမိူင်း တီႈဝတ်ႉလႅင်းႁၢၼ်တႆးယူႇယဝ်ႉ။ ယၢမ်းဝၢႆးဝၼ်း13:00 မူင်း မီးပၢင်ၶႄႉၶႅင်ႇ လၢႆးယိုဝ်းၵွင်ႈပွတ်း လၢႆးထူၵ်းၵွင်ႈ ၊ လၢႆးတေႃႇသူႈမိုဝ်းပဝ်ႇ ၊ ယၢမ်းႁူဝ်ၶမ်ႈ17:00 မီးပၢင်ၵိၼ်ၶဝ်ႈႁူမ်ႈမူႇၵေႃႉသိုၵ်းၵေႃႉႁၢၼ်ပေႃႈမႄႈၵူၼ်းမိူင်း လႄႈ ယၢမ်းၵၢင်ၶမ်ႈ မီးပၢင်မူၼ်ႈသိူဝ်း ပၢၼ်မႂ်ႇ ဝူင်းလွတ်ႈလႅဝ်းမူၼ်ႈၸႂ်ပၼ်ၵႂႃႇယူႇယဝ်ႉ။ မိူဝ်ႈၼႆႉၵူၺ်းၼင်ႇၵဝ်ႇ တီႈၼႃႈလိၼ်သိုၵ်း မၢႆ ၼိုင်ႈ လွႆၵေႃႇဝၼ်း ၽၢႆႇတႂ်ႈၵုမ်းၵမ် ၶွင်ႇသီႇ ဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး RCSS/SSA လႆႈၸတ်းႁဵတ်း ဝၼ်းလုၵ်ႉၽိုၼ်ႉၵႅတ်ႇၶႄ ဢဝ်ၶိုၼ်းမိူင်းၸိုင်ႈတႆး ၶွပ်ႈၶူပ်ႇ 61 ပီႊ မိူၼ်ၵၼ်။

['ၵူႈလွင်ႈလွင်ႈ', 'ၶၢဝ်ႇ', 'ၵၢၼ်သိုၵ်း']

2019-06-13T00:14:55

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9c%e1%80%b0%e1%80%84%e1%80%ba%e1%80%b8%e1%80%9c%e1%81%a2%e1%82%86%e1%80%b8%e1%80%99%e1%80%ad%e1%80%af%e1%80%9d%e1%80%ba%e1%80%b8%e1%81%b5%e1%80%ad/

ၸုမ်းလူင်းလၢႆးမိုဝ်းၵိုတ်းတိုၵ်း ယၢင်း လႄႈ မွၼ်း ပဵၼ်ပၢင်တိုၵ်းၵၼ်

ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ဢၼ်လူင်းလၢႆးမိုဝ်း လိၵ်ႈႁူမ်ႈမၢႆ ၵၢၼ်ၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်ႉပိုၼ်ႉ (NCA) 2 ၸုမ်း ႁူမ်ႈတုမ်ၸိူဝ်ႉၸၢတ်ႈယၢင်း (KNU) လႄႈ ပႃႇတီႇမိူင်းမွၼ်းမႂ်ႇ (NMSP) ပဵၼ်ပၢင်တိုၵ်းၵၼ် တီႈၸႄႈဝဵင်း ၵျႃႇဢိၼ်းသဵၵ်ႉၵျီး ၼႂ်းပိုၼ်ႉတီႈႁိမ်းၸမ် တႃႉတဵင်ႇ ၊ တေႃႇထိုင်ယၢမ်းလဵဝ် ၵေႃႈ ယင်းတိုၵ်ႉၶဵင်ႈၶႅင်ႇၵၢၼ်သိုၵ်းၵၼ်ဝႆႉယူႇၼႆႉယဝ်ႉ။ ပၢင်တိုၵ်းလႆႈပဵၼ်ၵႂႃႇ ၼႂ်းဝၼ်းထီႉ 29 April 2019 သေယဝ်ႉ ယွၼ်ႉပိူဝ်ႈ မီးပၼ်ႇႁႃပျႃႉသၼႃႇ ၼႃႈတီႈ ၸိူဝ်းၼႆႉသေ ႁဵတ်းႁႂ်ႈ တပ်ႉၽၢႆႇတႂ်ႈသွင်ႇၽၢႆႇ မီးလွင်ႈတိုၵ်းယိုဝ်းၵၼ်ဝႃႈၼႆ ၊ ၵဵဝ်ႇလူၺ်ႈလွင်ႈ တူၵ်းသုမ်းၼႂ်းပၢင်တိုၵ်း တၢင်းသွင်ၽၢႆႇတႄႉ ပႆႇလႆႈႁူႉၸွမ်း။ ပၼ်ႁႃၼႆႉ ပဵၼ်ယွၼ်ႉၼႃႈတီႈဢုပ်ႉပိူင်ႇ၊ မိူဝ်ႈဢွၼ်တၢင်း ၽၢႆႇမွၼ်းၶဝ် ယူႇဝႆႉၽၢႆႇတၢင်းတူၵ်းဝဵင်း ၽယႃးတူင်းသူႇ ၸိူဝ်း ၵျႃႇပၢၼ်ႇယေႇတိၼ်း (ဂျပန်ရေတွင်း) လႄႈ တႃႉတဵင်ႇၸိူဝ်းၼႆႉ ၊ ယွၼ်ႉပိူဝ်ႈ ၽၢႆႇမွၼ်းၶဝ် မီးလွင်ႈၽွၵ်ႈသဵၼ်ႈတၢင်းမႂ်ႇလႄႈ တိူဝ်းၶႂၢၵ်ႈၼႃႈတီႈမႃးလႄႈ လႆႈၵိူတ်ႇပဵၼ်ပၢင်တိုၵ်းၵၼ် ၶိုၼ်ႈမႃး ၼႆယဝ်ႉ ။ၵဵဝ်ႇလူၺ်ႈလွင်ႈပဵၼ်ပၢင်တိုၵ်းလႄႈ ဢၼ်ၶဵင်ႈၶႅင်ႇ ၵၢၼ်သိုၵ်းၵၼ်ယူႇၼႆႉ တေၵႄႈလိတ်ႈ ၸိူင်ႉႁိုဝ် ၼႆၼၼ်ႉတႄႉ တေယူႇတီႈ ၵူၼ်းလူင်တၢင်းသွင်ၽၢႆႇ တေတူၵ်းလူင်း ၵၼ်လႆႈၸိူင်ႉႁိုဝ်ၵူၺ်းၶႃႈယဝ်ႉ ဝႃႈၼင်ႇၼႆ။မိူဝ်ႈပူၼ်ႉမႃး ပီႊ 1988 ၼၼ်ႉၵေႃႈ ယွၼ်ႉလွင်ႈၼႃႈလိၼ်ၼႂ်းၸႄႈဝဵင်း ၽယႃးတူင်းသူႇသေယဝ်ႉ KNU လႄႈ NMSP ယၢမ်ႈပဵၼ်ပၢင်တိုၵ်းၵၼ်ၼႂ်းဝဵင်း ၶၢဝ်းတၢင်းႁိုင် 20 ဝၼ်းပၢႆလႄႈ ႁဵတ်းႁႂ်ႈၵူၼ်းမိူင်းလႄႈ ၵူၼ်းသိုၵ်းလႆႈလူႉတၢႆ မွၵ်ႈ 200 ပၢႆ၊ ထိုင်မႃး မိူဝ်ႈပီႊ 2016 ၼၼ်ႉၵေႃႈ ပၢင်တိုၵ်းသိုပ်ႇပဵၼ် ၼႂ်းၵႄႈၵၢင်သွင်တပ်ႉသိုၵ်းသေ တေႃႇထိုင်ပီႊ 2019 ၼႆႉမႃး သွင်ၽၢႆႇလႆႈပဵၼ်ပၢင်တိုၵ်းၵၼ် 10 ပွၵ်ႈပၢႆ လႆႈႁူႉၸွမ်းၼင်ႇၼႆ။တေႃႇထိုင်ယၢမ်းလဵဝ်ၼႆႉ KNU လႄႈ MNSP တိုၵ်ႉမီးလွင်ႈၶဵင်ႈၶႅင်ႇၵၢၼ်သိုၵ်းၵၼ်ၼႂ်းပိုၼ်ႉတီႈၸိူဝ်းၼၼ်ႉ သေ ပၢင်တိုၵ်းၸၢင်ႈပဵၼ်လႆႈ ၵူႈၶၢဝ်းယၢမ်းလႄႈ ၵူၼ်းမိူင်းၼႂ်းပိုၼ်ႉတီႈ လႆႈၾၢင်ႉသတိ လွင်ႈၵႂႃႇမႃးဝႆႉယူႇ ၼႆ လႆႈႁၼ်ၼႂ်းၶၢဝ်ႇ Karen Information Center ဢွၵ်ႇၶၢဝ်ႇဝႆႉၼင်ႇၼႆ။

['ၵၢၼ်သိုၵ်း', 'ၶၢဝ်ႇ']

2019-06-12T20:01:19

https://taifreedom.com/%e1%81%b5%e1%82%82%e1%81%a2%e1%80%99%e1%80%ba%e1%80%b8%e1%81%bd%e1%81%a2%e1%81%b5%e1%80%ba%e1%82%87%e1%80%90%e1%80%bd%e1%81%bc%e1%80%ba%e1%82%88-%e1%81%b8%e1%80%bd%e1%80%99%e1%80%ba%e1%80%9e%e1%80%ad/

ၵႂၢမ်းၽၢၵ်ႇတွၼ်ႈ ၸွမ်သိုၵ်းလူင် ယွတ်ႈသိုၵ်း ၼႂ်းဝၼ်းလုၵ်ႉၽိုၼ်ႉၵႅတ်ႇၶႄ ဢဝ်ၶိုၼ်းမိူင်းၸိုင်ႈတႆး ၶွပ်ႈၶူပ်ႇ 61 ပီႊ

ၵႂၢမ်းၽၢၵ်ႇတွၼ်ႈ ၸွမ်သိုၵ်းလူင် ယွတ်ႈသိုၵ်း ၼႂ်းဝၼ်းလုၵ်ႉၽိုၼ်ႉၵႅတ်ႇၶႄ ဢဝ်ၶိုၼ်းမိူင်းၸိုင်ႈတႆး ၶွပ်ႈၶူပ်ႇ 61 ပီႊ

['ပပ်ႉလိၵ်ႈၽိုၼ်လၢႆး']

2019-06-12T19:10:46

https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90%e1%82%86%e1%80%b8-rcss-ssa-%e1%81%b5-2/

တပ်ႉသိုၵ်းၸိုင်ႈတႆး RCSS/SSA ၵူတ်ႇထတ်း တိၺွပ်းလႆႈ ၵူၼ်းသူႇသမ်းၵိၼ် ယႃႈမဝ်းၵမ် 5 ၵေႃႉ

ၸွမ်းၼင်ႇပေႃႈမႄႈပီႈၼွင်ႉၵူၼ်းမိူင်း ယွၼ်းတၢင်းႁူမ်ႈမိုဝ်း ပွင်ႇလႅင်းထိုင်ၼၼ်ႉသေ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈၵႂႃႇၵူတ်ႇထတ်းတီႈ ဝၢၼ်ႈႁူၺ်းၼွႆႉ ဢိူင်ႇႁူၺ်းၼွႆႉ ၸႄႈဝဵင်းမိူင်းၵိုင် ၸိုင်ႈတႆးပွတ်းၸၢၼ်း သေ ၵူတ်ႇထတ်း တိၺွပ်းလႆႈ ၵူၼ်းသူႇသမ်းၵိၼ် ယႃႈမဝ်းၵမ် လႄႈ ဢိၵ်ႇတင်း ယႃမဝ်းၵမ် တင်းၼမ် ဝႃႈၼႆ။ မိူဝ်ႈဝၼ်းထီႉ 15 May 2019 ယၢမ်းၵၢင်ၶမ်ႈ 7: 00 မူင်း ၸဝ်ႈၼႃႈတီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ ၼႂ်းၸႄႈဝဵင်း မိူင်းၵိုင် ၸိုင်ႈတႆးပွတ်းၸၢၼ်း ၸွမ်းၼင်ႇလႆႈႁပ်ႉၶၢဝ်ႇပွင်ႇလႅင်းတီႈ ပေႃႈမႄႈၵူၼ်းမိူင်း ၼႂ်းပိုၼ်ႉတီႈ လီငၢမ်းယဝ်ႉ လႆႈၵႂႃႇၵူတ်ႇထတ်း ဢွင်ႈတီႈဢၼ် ပေႃႈမႄႈၵူၼ်းမိူင်း ထၢင်ႇထိူမ်ၼၼ်ႉ သေ ၵူတ်ႇ ထတ်းတိၺွပ်းလႆႈ ၵူၼ်းသူႇသမ်းၵိၼ် ယႃႈမဝ်းၵမ် 5 ၵေႃႉ ၊ လုင်းဝီႉ ဢႃႇယု 53 ပီႊ ယူႇဝၢၼ်ႈ ၵုင်းလႅင်း ဢိူင်ႇပၢင်ႇၵေႇတု ၸႄႈဝဵင်းမိူင်းၵိုင် ၊ လုင်းႁွမ် ဢႃႇယု 45 ပီႊ ယူႇဝၢၼ်ႈ ႁူၺ်းၼွႆႉ ဢိူင်ႇႁူၺ်းၼွႆႉ ၸႄႈ ဝဵင်းမိူင်း ၵိုင် ၊ လုင်းသၢင်ႇယွၼ်း ဢႃႇယု 46 ပီႊ ယူႇဝၢၼ်ႈ ၵုင်းပဝ်း ဢိူင်ႇပၢင်ႇၵေႇတု ၸႄႈဝဵင်းမိူင်းၵိုင် ၊ လုင်းၸိုၼ်း ဢႃႇ ယု 53 ပီႊ ယူႇဝၢၼ်ႈ ႁူၺ်ႈၼွႆႉ ဢိူင်ႇႁူၺ်ႈၼွႆႉ ၸႄႈဝဵင်းမိူင်းၵိုင် ၊ လုင်းသီႇ ဢႃႇယု 69 ပီႊ ယူႇဝၢၼ်ႈႁူဝ်ၶၢႆး ဢိူင်ႇႁူဝ်ၶၢႆး ၸႄႈဝဵင်းမိူင်းၵိုင် ဢိၵ်ႇတင်း သိမ်းလႆႈပႃး ယႃႈမဝ်းၵမ် မိၵ်ႈ WY ယႃႈမႃႉ 137 မဵတ်ႉ ၊ ယႃႈလမ် 2 ၵျၢပ်ႈ ၼႆယဝ်ႉ။ မိူဝ်ႈပူၼ်ႉမႃး ဝၼ်းထီႉ 9 May 2019 ၼၼ်ႉၵေႃႉ ၸဝ်ႈၼႃႈတီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ ၼႂ်းမိူင်းၼၢႆး ၸိုင်ႈတႆး ပွတ်းၸၢၼ်း ၵူတ်ႇထတ်း တိၺွပ်းလႆႈ ၵူၼ်းသူႇသမ်းၵိၼ် ယႃႇမဝ်းၵမ် မိူၼ်ၵၼ်။ၸွမ်းၼင်ႇပေႃႇလသီႇ မုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး မီးၼၼ်ႉ တေ တိုတ်းပၼ်ယႃႈ ၊ ယူတ်းယႃပၼ် ၊ မူၼ်ႉမႄးတူဝ်ၸႂ် ဢၵျၢင်ႉတၢင်းယၢမ်ႈ ၸိူဝ်းၶဝ် 5 ၵေႃႉၵႂႃႇ ၼႆယဝ်ႉ။

['ၶၢဝ်ႇ', 'ယႃႈမဝ်းၵမ်']

2019-06-12T19:08:29

https://taifreedom.com/%e1%81%b8%e1%80%9d%e1%80%ba%e1%82%88%e1%81%bc%e1%82%83%e1%82%88%e1%80%90%e1%80%ae%e1%82%88-%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%9c%e1%82%84%e1%82%88/

ၸဝ်ႈၼႃႈတီႈ သိုၵ်းထႆး လႄႈ ၸုမ်းၵူၼ်းၵႃႉၶၢႆ ယႃႈမဝ်းၵမ် ပိုတ်းယိုဝ်းၵၼ် ၵူၼ်းၵႃႉယႃႈမဝ်းၵမ်တၢႆ 4 ၵေႃႉ

ၸဝ်ႈၼႃႈတီႈ သိုၵ်းထႆး ၸွပ်ႇသွၵ်ႈ ၵူၼ်းၵႃႉၶၢႆ ယႃႈမဝ်းၵမ်း ၸွမ်းလႅၼ်လိၼ် မႄႈသၢႆ တႃႈၶီႈလဵၵ်း သေယဝ်ႉ လႆႈ ပိုတ်းယိုဝ်းၵၼ်းတင်း ၵူၼ်းၵႃႉၶၢႆယႃႈမဝ်းၵမ် လႄႈ ၵူၼ်းၵႃႉၶၢႆယႃႈမဝ်းၵမ် တၢႆၵႂႃႇ 4 ၵေႃႉသေ ၽၢႆႇၸဝ်ႈ ၼႃႈ တီႈသိုၵ်းထႆး သိမ်းလႆႈ ယႃႈမဝ်းၵမ် တၢင်ၼမ်ဝႃႈၼႆ။ မိူဝ်ႈဝၼ်းထီႉ 11 May 2019 ယၢမ်းႁူဝ်ၶမ်ႈ ၸွမ်းၼင်ႇလႆႈႁူႉၶၢဝ်ႇ ၵူၼ်းၵႃႉၶၢႆယႃႈမဝ်းၵမ်ၶဝ်သေ ၸဝ်ႈၼႃႈ တီႈသိုၵ်းထႆး ၵႂႃႇၵူတ်ႇထတ်း ၸွမ်းလႅၼ်လိၼ်ၶႃႈ ၊ ယၢမ်ၵၢင်ၶမ်ႈ 09 : 15 မူင်းၼၼ်ႉ ၵူၼ်းမွၵ်ႈ 30 ၵေႃႉ ပႃးထူင် ၸေးလင် ၵူႈၵေႃႉသေ လုၵ်ႈတၢင်းၽၢႆႇတႃႈၶီႈလဵၵ်း ၶၢမ်ႈၼမ်ႉ မႄႈႁူၵ်ႉ လတ်းၶဝ်ႈၼႂ်း သူၼ်ၶဝ်ႈၵၢပ်ႇ ယၢၼ်ၵႆ ၵၼ် တင်းလႅၼ်လိၼ်မိူင်းတႆး 100 ပီတႃႇၼၼ်ႉ ၸဝ်ႈၼႃႈတီႈသိုၵ်းထႆး ဢွၵ်ႇၼႄတူဝ်ပၼ်သဵင် ႁႂ်ႈၵူၼ်း 30 ၵေႃႉၼၼ်ႉၵိုတ်း ၵူၺ်းၵႃႈၵူၼ်း 30 ၵေႃႉၼၼ်ႉဢမ်ႇၵိုတ်းသေ ပိုတ်းယိုဝ်းမႃး လႄႈ သွင်ၽႆၢ လႆႈပိုတ်းယိုဝ်းၵၼ် ႁိုင်မွၵ်ႈ 10 မိၼိတ်ႉ ၼႆယဝ်ႉ။ ဝၢႆးသေ ပိုတ်းယိုဝ်းၵၼ်ယဝ်ႉ ဝၼ်းထီႉ 12 May ယၢမ်းၵၢင်ၼႂ် သိုၵ်းထႆး လႄႈ ပလိၵ်ႈထႆး ၽၢႆႇၽဵဝ်ႈမူၺ်ႉ ယႃႈမဝ်းၵမ်ၶဝ် ႁူမ်ႈႁွမ်းၵၼ်သေ ၵႂႃႇၵူတ်ႇထတ်း ဢွင်ႈတီႈဢၼ်လႆႈပိုတ်းယိုဝ်းၵၼ်ၼၼ်ႉ လႆႈထူပ်းႁၼ် ၵူၼ်းၸၢႆး 4 ၵေႃႉ ဢိင်ႇတင်း ယႃႈမဝ်းၵမ် ၵႅတ်ႉတမိၼ်း ၼမ်ႉၼၵ်း 340 ၵီႇလူဝ်ႇၵရမ်ႇ ၼႆယဝ်ႉ။ ၼင်ႇႁိုဝ် တေတိၺွပ်းလႆႈ ၵူၼ်းၵႃႉ ယႃႈမဝ်းၵမ် ၸိူဝ်းပၢႆႈလွတ်ႈၵႂႃႇၼၼ်ႉ ၽၢႆႇပလိၵ်ႈထႆး တေႁူမ်ႈႁွမ်း တင်း ၽၢႆႇပလိၵ်ႈမၢၼ်ႈ ၸႄႈတွၼ်ႈတႃႈၶီႈလဵၵ်း ၵႂႃႇၼႆယဝ်ႉ။ ၶေႃႈမုၼ်း – DVB

['ၶၢဝ်ႇ', 'ယႃႈမဝ်းၵမ်']

2019-06-12T19:07:21

https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90%e1%82%86%e1%80%b8-rcss-ssa-%e1%81%b5%e1%80%b0/

တပ်ႉသိုၵ်းၸိုင်ႈတႆး RCSS/SSA ၵူတ်ႇထတ်းတိၺွပ်းလႆႈ ၵူၼ်းၵႃႉၶၢႆ သူႇသမ်းၵိၼ်ယႃႈမဝ်းၵမ် ႁူမ်ႈ 12 ၵေႃႉ

ၸွမ်းၼင်ႇ ပေႃႈမႄႈၵူၼ်းမိူင်း ယွၼ်းတၢင်းႁူမ်ႈမိုဝ်း ပွင်ႇလႅင်းထိုင်ပၼ် ၸဝ်ႈၼႃႈတီႈ တပ်ႉသိုၵ်းၸိုင်ႈတႆး RCSS/SSA သေ လႆႈၵႂႃႇၵူတ်ႇထတ်း တီႈလွႆလူမ်း ၼႂ်းၸေႈဝဵင်းမိူင်းၼၢႆး ၸိုင်ႈတႆးပွတ်းၸၢၼ်း လႄႈ ၵူတ်ႇတိၺွပ်းလႆႈ ၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ် 12 ၵေႃႉ ဢိင်ႇတင်း သိမ်းလႆႈပႃး ယႃႈမဝ်းၵမ် လၢႆလၢႆသႅၼ်း ၼႆယဝ်ႉ။ မိူဝ်ႈဝၼ်းထီႉ 9 May 2019 ၸဝ်ႈၼႃႈတီႈ တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ ၼႂ်းၸေႈဝဵင်း မိူင်းၼၢႆး ၸိုင်ႈတႆးပွတ်းၸၢၼ်း လႆႈၵႂႃႇၵူတ်ႇထတ်း ၵူတ်းၵႃႉၶၢႆ သူႇသမ်းၵိၼ် ယႃႈမဝ်းၵမ် တီႈဝၢၼ်ႈလွႆလူမ်း ၸွမ်းၼင်ႇလႆႈႁပ်ႉ လွင်ႈပွင်ႇလႅင်းတီႈ ပေႃႈမႄႈၵူၼ်းမိူင်း ၼႂ်းပိုၼ်ႉတီႈသေယဝ်ႉ ၵူတ်ႇထတ်းတီႉၺွပ်းလႆႈ ယႃႈမဝ်းၵမ် ယႃႈမႃႉမိၵ်ႈ WY ၊ ယႃႈလမ် ၊ မူၵ်ႇသူႇယႃႈမႃႉ ၊ မူၵ်ႇသူႇ ယႃႈလမ် ၵမ်ႈၽွင်ႈ တီႈတူဝ် ပီႈမွင်ႇလုင်း ၊ ဢၢႆႈတဵင်းဢွင်ႇ ၊ လုင်းၵျေုႇလႃႉ ၊ ဢၢႆႈၽူဝ်း ၊ လုင်းတိင်ႇ ၊ လုင်းလွႆ ၊ ဢၢႆႈဢွင်ႇ ၊ ဢၢႆႈဝူၵ်း ၊ လုင်းဢွင်ႇ ၊ ဢၢႆႈထီး ၊ ဢၢႆႈတုၵ်း ၊ လုင်းၸုၼ်း ႁူမ်ႈ 12 ၵေႃႉၼႆယဝ်ႉ။ ၵူၼ်းသူႇသမ်းယႃႈမဝ်းၵမ်ၸိူဝ်းဢၼ်တီႉၺွပ်းလႆႈ ၵူၼ်း သူႇသမ်းၵိၼ် ယႃႈမဝ်းၵမ် ဢၼ်တိၺွပ်းလႆႈၼၼ်ႉ ပီႈမွင်ႇလုင်း ဢႃႇယုမီး 40 ပီႊ ယူႇဝၢၼ်ႈႁူဝ်ဝဵင်း ဢိူင်ႇ ႁူဝ်ဝဵင်း ၸႄႈဝဵင်းမိူင်းပွၼ် ၊ ဢၢႆႈတဵင်းဢွင်ႇ ဢႃႇယု 25 ပီႊ ယူႇဝၢၼ်ႈ ၼိုင်ႇဝိုၼ်း ဢိူင်ႇသၼဵင်း ၸႄႈဝဵင်းပၢင်လူင် ၊ လုင်းၵျေုႇလႃႉ ဢႃႇယု 31 ယူႇၼမ်ႉၸၢင် ပွၵ်ႉ 4 ၸႄႈဝဵင်းၼမ်ႉၸၢင် ၊ ဢၢႆႈၽူဝ်း ဢႃႇယု 24 ယူႇဝၢၼ်ႈဝလီး ဢိူင်ႇၵလွင်း ၸႄႈဝဵင်းပၢင်လူင် ၊ လုင်းတိင်ႇ ဢႃႇယု 51 ပီႊ ယူႇဝၢၼ်ႈႁူၺ်ႈမီ ဢိူင်ႇသၼဵၼ်း ဝဵင်းပၢင်လူင် ၊ လုင်းလွႆ ဢႃႇယု 43 ပီႊ ယူႇဝၢၼ်ႈၵွပ်းမ ဢိူင်ႇၶွၵ်းၼွႆႉ ၸႄႈဝဵင်းလွႆလႅမ် ၊ လုင်းဢွင်ႇ ဢႃႇယု 49 ပီႊ ယူႇဝၢၼ်ႈၵုၼ်ၼႃး ဢိူင်ႇၵုၼ်ၼႃး ၸႄႈဝဵင်းမိူင်းၼၢႆး ၊ ဢၢႆႈဝူၵ်း ဢႃႇယု 20 ပီႊ ယူႇဝၢၼ်ႈၼႃးဢုမ်ႇပူၵ်ႇ ဢိူင်ႇၵုၼ်ၼႃး ၸႄႈဝဵင်းမိူင်ၼၢႆး ၊ လုင်းဢွင်ႇ ဢႃႇယု 32 ပီႊ ယူႇဝၢၼ်ႈၵုၼ်ၼႃး ဢိူင်ႇၵုၼ်ၼႃး ၸႄႈဝဵင်းမိူင်းၼၢႆး ၊ ဢၢႆႈထီးဢႃႇယု18 ယူႇဝၢၼ်ႈၼမ်ႉမေႃႇပလွင်ႈ ဢိူင်ႇၼႃးယႆး ၸႄႈဝဵင်းၼမ်ႉၸၢင် ၊ ဢၢႆႈတုၵ်း ဢႃႇယု 24 ယူႇဝၢၼ်ႈပူၵ်းဢေး ဢိူင်ႇၽၵ်းယၼ်း ၸႄႈဝဵင်းႁူဝ်ပူင်း ၊ လုင်းၸုၼ်း ဢႃႇယု 45 ပီႊ ယူႇၼႂ်း ၸႄႈဝဵင်းပၢင်လူင် သေ မိူဝ်ႈလဵဝ် ၸဝ်ႈၼႃႈတီႈ တပ်ႉသိုၵ်းၸိုင်ႈတႆး RCSS/SSA လႆႈဢဝ်တူဝ်ၸိူဝ်းၶဝ် 12 ၵေႃႉၼႆႉ ၵုမ်းၶင်ဝႆႉ တီႈၼိုင်ႈသေ တေၶိုၼ်းဢၢပ်ႈပၼ် ၸဝ်ႈၼႃႈတီႈ ပလိၵ်ႈၽၢႆႇမၢၼ်ႈၶဝ် ၵႂႃႇၼႆယဝ်ႉ။ ၸွမ်းၼင်ႇပေႃႇလသီႇ မုၵ်ႉၸုမ်းၶွင်ႇသီႇဢဝ်ၶိုၼ်းၸိုင်ႈတႆး မီးဝႆႉၼၼ်ႉ ဢမ်ႇဝႃႈ ၸၢဝ်းၶိူဝ်းလႂ် သင်ၸိူဝ်ႉဝႃႈ ၵႃႉၶၢႆ သူႇသမ်းၵိၼ် ယႃႈမဝ်းၵမ်ပေႃးၼႆၸိုင် တေတိၺွပ်း သေ တိုတ်းယႃႈ(ၽႅတ်ႈယႃႈ) လႄႈ မူၼ်ႉမႄးတူဝ်ၸႂ် ဢၵျၢင်ႉ တၢင်းယၢမ်ႈ ယူတ်းယႃပၼ်ၵႂႃႇၼႆယဝ်ႉ။

['ၶၢဝ်ႇ', 'ယႃႈမဝ်းၵမ်']

2019-06-12T00:58:22

https://taifreedom.com/%e1%81%b6%e1%80%b1%e1%82%83%e1%82%88%e1%80%95%e1%80%ad%e1%80%af%e1%81%bc%e1%80%ba%e1%81%bd%e1%81%a2%e1%80%9d%e1%80%ba%e1%82%87-%e1%81%b6%e1%80%bd%e1%80%84%e1%80%ba%e1%82%87%e1%80%9e%e1%80%ae%e1%82%87/

ၶေႃႈပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး လႄႈ ပႃႇတီႇမႂ်ႇသုင်ၸိုင်ႈတႆး ၵဵဝ်ႇလူၺ်ႈလွင်ႈ တႃႇႁႂ်ႈၵိုတ်းယိုတ်းပၢင်တိုၵ်းလႆႈ

ၶေႃႈပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး လႄႈ ပႃႇတီႇမႂ်ႇသုင်ၸိုင်ႈတႆး ၵဵဝ်ႇလူၺ်ႈလွင်ႈ တႃႇႁႂ်ႈၵိုတ်းယိုတ်းပၢင်တိုၵ်းလႆႈ

['ၶေႃႈပိုၼ်ၽၢဝ်ႇ RCSS', 'လိၵ်ႈပိုၼ်ၽၢဝ်ႇ']

2019-06-12T00:24:55

https://taifreedom.com/%e1%82%81%e1%80%b0%e1%80%99%e1%80%ba%e1%81%b8%e1%80%b0%e1%80%99%e1%80%ba%e1%80%b8%e1%80%9a%e1%80%af%e1%81%b5%e1%80%ba%e1%82%89%e1%80%9a%e1%80%bd%e1%80%84%e1%80%ba%e1%82%88%e1%81%b5%e1%80%af%e1%80%84/

ႁူမ်ၸူမ်းယုၵ်ႉယွင်ႈၵုင်ႇမုၼ် ၶုၼ်ႁေႃၶမ်းၸိုင်ႈထႆး ပႃးထီႉ 10 ၶိုၼ်ႈပလၢင်ႇၼင်ႈႁေႃႈၶမ်း

ႁူမ်ၸူမ်းယုၵ်ႉယွင်ႈၵုင်ႇမုၼ် ၶုၼ်ႁေႃၶမ်းၸိုင်ႈထႆး ပႃးထီႉ 10 ၶိုၼ်ႈပလၢင်ႇၼင်ႈႁေႃႈၶမ်း

['လိၵ်ႈပိုၼ်ၽၢဝ်ႇ', 'ၶေႃႈပိုၼ်ၽၢဝ်ႇ RCSS']

2019-06-12T00:11:36

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9c%e1%81%a2%e1%80%90%e1%80%ba%e1%82%88%e1%80%9d%e1%82%83%e1%82%88-%e1%80%a2%e1%80%99%e1%80%ba/

သိုၵ်းမၢၼ်ႈ လၢတ်ႈဝႃႈ ဢမ်ႇႁပ်ႉႁွင်းလႆႈ လွင်ႈၽၢတ်ႇဢွၵ်ႇ မိူင်းႁူမ်ႈတုမ်

ၸွမ်ႁၢၼ် သူဝ်းၼၢႆႇဢူး လၢတ်ႈၵႂႃႇတီႈ ၼႂ်းပၢင်သပ်းလႅင်းၸႅင်ႈၶၢဝ်ႇ ဝႃႈ တေသိုပ်ႇတိုဝ်းၵမ် ႁဵတ်းသၢင်ႈ ၸွမ်းၼင်ႇမူႇပိူင် တမ်းဝၢင်းဝႆႉ 6 ၶေႃႈ လႄႈ တေလႆႈမီး တပ်ႉသိုၵ်းဢၼ်လဵဝ် ၊ တေဢမ်ႇလႆႈ ၽၢတ်ႇဢွၵ်ႇ မိူင်းႁူမ်ႈတုမ် ဝႃႈၼင်ႇၼႆ။ မိူဝ်ႈဝၼ်းထီႉ 02 June 2019 မီးပၢင်သပ်းလႅင်းၸႅင်ႇၶၢဝ်ႇ တီႈၼႄႇပျီႇတေႃႇ သေ ၸွမ်ႁၢၼ် သူဝ်းၼၢႆႇဢူး လၢတ်ႈဝႃႈ ၸိုင်ႈမိူင်းလႂ်ၵေႃႈယဝ်ႉ မီးတပ်ႉသိုၵ်းဢၼ်လဵဝ်ၵူၺ်း လႄႈ မိူင်းႁူမ်ႈတုမ်မၢၼ်ႈၼႆႉၵေႃႈ တေလႆႈ မီးတပ်ႉသိုၵ်းဢၼ်လဵဝ်ၵူၺ်း လွင်ႈတိုဝ်းၵမ်ၼႆႉ တိုၼ်းတေဢမ်ႇလႅၵ်ႈလၢႆႈ ၊ လွင်ႈၶႂ်ႈၽၢတ်ႇဢွၵ်ႇ မိူင်းႁူမ်ႈတုမ် ၼၼ်ႉၵေႃႈ ဢမ်ႇႁပ်ႉႁွင်းလႆႈလႃးလႃး သေ တေသိုပ်ႇတိုဝ်းၵမ် ႁဵတ်းသၢင်ႈၵႂႃႇ ၸွမ်းၼင်ႇ မူႇပိူင်ဢၼ်လႆႈတမ်း ဝၢင်းဝႆႉ 6 ၶေႃႈၼၼ်ႉယူႇယဝ်ႉ။ တင်ႈတႄႇဝၼ်းထီႉ 01-30 May 2019 ၼႆႉ ၸုမ်းယိပ်းၵွင်ႈၵၢင်ႇ ၸၢဝ်းၶိူဝ်း ဢၼ်ပူၼ်ႉပႅၼ် ၼႃႈတီႈ ၼမ်လိူဝ်ပိူၼ်ႈသုတ်း ပဵၼ် ၶွင်ႇသီႇ ဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး (RCSS/SSA) တင်းၼမ် 12 ပွၵ်ႈ ၵဵပ်းသိုၵ်းမႂ်ႇ 3 ပွၵ်ႈ ၊ ပၢင်တိုၵ်း 1 ပၢင် ၼႆယဝ်ႉ ၊ ၼွၵ်ႈလိူဝ်သေ RCSS/SSA ယဝ်ႉ ၸွမ်ႁၢၼ် သူဝ်းၼၢႆႇဢူး သပ်းလႅင်းလၢတ်ႈပႃးလွင်ႈ ၸုမ်း SSPP/SSA , KIA , TNLA , MNDAA ၵဵဝ်ႇလူၺ်ႈလွင်ႈ ၵၢၼ်ၵဵပ်းၶွၼ်ႇ ၊ ၵဵပ်းသိုၵ်း ၊ ပူၼ်ႉပႅၼ်ၼႃႈတီႈ ၊ ပဵၼ်ပၢင်တိုၵ်း ၸိူဝ်းၼႆႉယူႇၼႆ လႆႈႁၼ်ၽၢႆႇပိုၼ်ၽၢဝ်ႇ ၶွင်သိုၵ်းမၢၼ်ႈ ဢွၵ်ႇၵၢဝ်ႇၼႄး ၸုမ်းၸၢဝ်းၶိူဝ်းဝႆႉ ၼင်ႇၼႆ။ မူႇပိူင်သိုၵ်းမၢၼ်ႈ 6 ၶေႃႈ ဢၼ်ၵဵဝ်ႇၶွင်ႈၵၼ်တင်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းဢဝ်လွင်ႈငမ်းယဵၼ်ဝႆႉ (1) တေလႆႈမီးၵၢင်ၸႂ် ၶႂ်ႈလႆႈလွင်ႈငမ်းယဵၼ်ၸႅတ်ႈၸၢင်ႇ ၊ (2) တေလႆႈႁဵတ်း ၸွမ်းၼင်ႇ ၶေႃႈမၼ်ႈၵႅၼ်ႇ လိၵ်ႈႁူမ်ႈမၢႆငမ်းယဵၼ် ၊ (3) တေဢမ်ႇလႆႈဢဝ် ၼမ်ႉမျႅတ်ႉၼမ်ႉတွၼ်းၼိူဝ် ၶေႃႈတူၵ်းလူင်း ၵၢၼ်ငမ်းယဵၼ် ၊ (4) တေဢမ်ႇလႆႈပၼ် လွင်ႈတုၵ်ႉၶ ၶၢၼ်ၸႂ် တေႃႇၵူၼ်းမိူင်း ၊ (5) တေလႆႈႁဵတ်းသၢင်ႈၸွမ်း ပၵ်းပိူင်မၢႆမီႈ ၸိုင်ႈမိူင်း ဢၼ်လူင်ပွင်ၸိုင်ႈမၵ်းမၼ်ႈဝႆႉ ၊ (6) ယွမ်းႁပ်ႉပၵ်းပိူင်လၵ်းမိူင်း 2008 လႄႈ ပုၼ်ႈၽွၼ်းလူင် 3 ၶေႃႈသေယဝ်ႉ တေလႆႈႁဵတ်းသၢင်ႈ ယၢင်ႈပႆၸွမ်း ၶၢဝ်းတၢင်း ၸိုင်ႈမိူင်းတီႇမူဝ်ႇၶရေႇသီႇဢၼ်ၸႅတ်ႈၸၢင်ႇ။

['ၵၢၼ်မိူင်း', 'ၶၢဝ်ႇ']

2019-06-12T00:10:08

https://taifreedom.com/%e1%81%b8%e1%80%bd%e1%80%99%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9c%e1%80%b0%e1%80%84%e1%80%ba-%e1%80%9a%e1%80%bd%e1%80%90%e1%80%ba%e1%82%88%e1%80%9e%e1%80%ad%e1%80%af/

ၸွမ်သိုၵ်းလူင် ယွတ်ႈသိုၵ်း လၢတ်ႈဝႃႈ သင်ပွႆႇဝၢင်းပႅတ်ႈမူႇပိူင်ၽႂ်မၼ်းသေ ဢုပ်ႇဢူဝ်းၵၼ်ၼႆၸိုင် တေမီးလွင်ႈၶိုပ်ႈၼႃႈ လႄႈ ထိုင်ယိူင်းမၢႆလႆႈ

မိူဝ်ႈၼႆႉဝၼ်းထီႉ 14 May 2019 ယၢမ်းၵၢင်ၼႂ် 09:00 မူင်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်း လုၵ်ႉၽိုၼ်ႉ ၸိူဝ်းလူင်း လၢႆးမိုဝ်း လိၵ်ႈႁူမ်ႈမၢႆ NCA-S-EAO ၸတ်းႁဵတ်းပၢင်ၵုမ်လူင် NCA-S-EAO ပွၵ်ႈၵမ်း 4 တီႈ ဝဵင်းၵဵင်းမႆႇ ၸိုင်ႈထႆး သေ ဢုပ်ႇဢူဝ်းငူပ်းငိၵၼ်ၵႂႃႇ လၢႆလၢႆၶၵ်ႉတွၼ်ႈ ၼႆယဝ်ႉ။ ၼႂ်းပၢင်ၵုမ်ၼၼ်ႉ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး (RCSS) ၸွမ်သိုၵ်းလူင် ယွတ်ႈသိုၵ်း ပဵၼ်ပႃး ႁူဝ်ပဝ်ႈ PPST ၸူဝ်ႈၶၢဝ်း မွၵ်ႇလၢတ်ႈၶေႃႈၵႂၢမ်းပိုတ်ႇပၢင်ၵႂႃႇဝႃႈ ၼႂ်းပၢၼ်လူင်ပွင်ၸိုင်ႈ NLD လႆႈၸတ်းႁဵတ်း ပၢင်ၵုမ်လူင် 21 ႁူဝ်ပၢၵ်ႇပီႊ 3 ပွၵ်ႈယဝ်ႉသေတႃႉ ဢမ်ႇပႂ်ႇႁၼ်မီးလွင်ႈၶိုပ်ႈၼႃႈသင် ယွၼ်ႉၵုမ်ႇ ယိပ်းတိုဝ်း မူႇပိူင်ၽႂ်မၼ်းယူႇ လႄႈ မၼ်းၸင်ႇဢမ်ႇထိုင်ယိူင်းမၢႆလႆႈ ၊ ၽၢႆႇသိုၵ်းမၢၼ်ႈ ၵေႃႈ ၵုမ်ႇဢဝ်မူႇပိူင် တေဢမ်ႇလႆႈ ၽၢတ်ႇဢွၵ်ႇ မိူင်းႁူမ်ႈတုမ် လႄႈ တေလႆႈမီး တပ်ႉသိုၵ်းဢၼ်လဵဝ် ၵူၺ်းသေ ဢဝ်လၵ်းမိူင်း 2008 ႁဵတ်းၼႃႈတိူဝ်ႈယူႇတိၵ်းတိၵ်း တႃႇတေၵေႃႇသၢင်ႈမိူင်းႁူမ်ႈတုမ် ၾႅတ်ႉတရေႇၼၼ်ႉၵေႃႈ မၼ်းတိုၵ်ႉၵႆႁႅင်းဝႆႉယူႇ ၊ ၵွပ်ႈၼၼ် ႁဝ်းပွႆႇဝၢင်းပႅတ်ႈ မူႇပိူင်ၽႂ်မၼ်းယဝ်ႉ တူၺ်းငဝ်းလၢႆးယၢမ်းလဵဝ်သေ ဢုပ်ႇဢူဝ်းၵၼ် ၵႂႃႇၼႆၸိုင် ႁဝ်းတင်းသွင်ၽၢႆႇ တေမီးလွင်ႈၶိုပ်ႈၼႃႈ ထိုင်ယိူင်းမၢႆလႆႈ လႄႈ တေဢမ်ႇမီး လွင်ႈသုမ်း ၼႆယဝ်ႉ။ ပၢင်ၵုမ်လူင် NCA-S-EAO ၼႆႉ တႄႇၸတ်းႁဵတ်းၵႂႃႇ ၼႂ်းဝၼ်းထီႉ 14-18 May 2019 ၶၢဝ်းတၢင်း 5 ဝၼ်း သေ တေဢုပ်ႇဢူဝ်းငူပ်ႉငိၵၼ်ၵႂႃႇ လၢႆလၢႆလွင်ႈ ၼႆယဝ်ႉ ၊ တီႈၼႂ်းပၢင်ၵုမ်ၼၼ်ႉ ၸုမ်း KIO လႄႈ KNPP ၶဝ်ႈႁူမ်ႈလဵပ်ႈႁဵၼ်းၸွမ်း ၼႆ လႆႈႁူႉၸွမ်းၼင်ႇၼႆ ၊ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း လုၵ်ႉၽိုၼ်ႉ ၸိူဝ်းလူင်းလၢႆးမိုဝ်း NCA-S-EAO 10 ၸုမ်း ပဵၼ် RCSS , ABSDF , ALP , CNF , DKBA , KNU , KNU/KNLA-PC , PNLO , NMSP , LDU ၼႆယူႇယဝ်ႉ။

['ၵၢၼ်မိူင်း', 'ၶၢဝ်ႇ']

2019-06-12T00:07:26

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9d%e1%80%b5%e1%80%84%e1%80%ba%e1%80%b8%e1%80%9c%e1%82%83%e1%82%88%e1%80%9e%e1%80%b5%e1%80%9d/

ၵူၼ်းမိူင်းဝဵင်းလႃႈသဵဝ်ႈ ၼႄၵၢင်ၸႂ်ၵမ်ႉထႅမ် တႃႇမူၼ်ႉမႄးမၢႆမီႈၸိုင်ႈမိူင်း 2008 လႄႈ ႁႂ်ႈမီး သုၼ်ႇႁူမ်ႈပႃးၸွမ်း

မိူဝ်ႈၼႆႉဝၼ်းထီႉ 11 May 2019 ၵူၼ်းမိူင်းၼႂ်းပိုၼ်ႉတီႈ ဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ ၸတ်းႁဵတ်းပၢင်ၵမ်ႉထႅမ်ႄၼၵၢင်ၸႂ် တႃႇမူၼ်ႉႄမးမၢႆမီႈၸိုင်ႈမိူင်း 2008 ႄလႈ တႃႇႁႂ်ႈလႆႈမီးသုၼ်ႇႁူမ်ႈပႃးၸွမ်း ဝႃႈၼႆ။ ပၢင်ၵမ်ႉထႅမ်ႄၼၵၢင်ၸႂ် ၼႆႉ ေတႇယၢမ်းၵၢင်ၼႂ် 9 မူင်း ၽူႈမႃးၶဝ်ႈႁူမ်ႈၸွမ်း ပၢင်ၵမ်ႉထႅမ်တၢင်းသဵင်ႈ ဢွၼ်ပႆတၢင်းႄၼၵၢင်ၸႂ် မိူဝ်ႈၽွင်းပႆတၢင်း ႄၼၵၢင်ၸႂ်ယူႇၼၼ်ႉ ၽူႈမႃးၶဝ်ႈႁူမ်ႈၸွမ်းတၢင်းသဵင်ႈ ႁွင်ႉပဝ်ႇလၢတ်ႈဝႃႈ ႁႂ်ႈလႆႈမိူင်းႁူမ်ႈတုမ် ၽႅတ်ႇတႄရႇဢၼ်ၸႅတ်ႈၸၢင်ႇ ၊ ႁႂ်ႈမူၼ်ႉႄမးမၢႆမီႈၸိုင်ႈမိူင်း 2008 ၊ ႁႂ်ႈၵူၼ်းမိူင်းမီးသုၼ်ႇႁူမ်ႈပႃးၸွမ်း ၼႂ်းၵၢၼ်မူၼ်ႉႄမးမၢႆမီႈၸိုင်ႈမိူင်း ၼႆေသ လုၵ်ႉတီႈ ၵျွင်းမုၼ်ၸဝ်ႈ ေပႃးတႃႉယူင်ႇ ပွၵ်ႉ 4 ပႆၵႂႃႇတၢင်းႁူင်းယႃလူင်ၵူၼ်းမိူင်း ဝဵင်းလႃႈသဵဝ်ႈယဝ်ႉ ၶိုၼ်း လတ်းၽၢၼ်ႇလူင်းၵႂႃႇ ၼႂ်းၵၢတ်ႇလူင်လွႆယဵဝ်ႈေသ ပႆလူင်းၵႂႃႇေတႃႇေပႃးထိုင်တီႈ မဵဝ်ႉမဢႃးၵသႃးၵုၼ်း ပွၵ်ႉ 8 ဝႃႈၼႆ ၊ မီးပီႈၼွင်ႉၸၢဝ်းၶိူဝ်း လၢႆလၢႆၸၢဝ်းၶိူဝ်း ဢၼ်ယူႇၼႂ်းဝဵင်းလႃႈသဵဝ်ႈႄလႈ ၸွမ်းၼႂ်းပိုၼ်ႉတီႈလႃႈသဵဝ်ႈ ၶဝ်ႈႁူမ်ႈႄၼၵၢင်ၸႂ်ၸွမ်း မွၵ်ႈႁဵင်ပၢႆဝႃႈၼႆ။ ၽူႈတၢင်ၼႃႈ (ေရှေ့န) လုင်းထုၼ်းဢွင်ႇေၵျႃႇ ၽူႈဢွၼ်ႁူဝ်ၸတ်းႁဵတ်းပၢင်ႄၼၵၢင်ၸႂ်ေၵႃႉၼိုင်ႈ ႄလႈ ၸၢႆးၶမ်းေၵႃႇ မွၵ်ႇလၢတ်ႈေၶႃႈၵႂၢမ်း ၵဵဝ်ႇလူၺ်ႈလွင်ႈ မၢႆမီၸိုင်ႈမိူင်းမၢၼ်ႈ 2008 တီႈၽူႈမႃးၶဝ်ႈႁူမ်ႈ ၸွမ်းၶဝ် ေတႃႇထိုင် ပၢင်ႄၼၵၢင်ၸႂ်ယဝ်ႉတူဝ်ႈၵႂႃႇ ယၢမ်းဝၢႆးဝၼ်း 01း00 မူင်းၼႆႉဝႃႈၼႆ။ ယူႇတီႈၼႂ်းမိူင်းတႆးေသ တႃႇမူၼ်ႉႄမးမၢႆမီႈၸိုင်ႈမိူင်း 2008 ၼႆႉ ဢၼ်ၵူၼ်းမိူင်းဝဵင်းလႃႈသဵဝ်ႈ ႄၼၵၢင်ၸႂ်ၵမ်ႉထႅမ်ၼႆႉ ေတလႆႈဝႃႈပဵၼ်ပွၵ်ႈဢွၼ်တၢင်းသုတ်းယူႇၼႆယဝ်ႉ။ ၶႅပ်းႁၢင်ႈ- ဢဝ်ၼႂ်း Facebook

['ၶၢဝ်ႇ', 'ၵၢၼ်မိူင်း']

2019-06-12T00:06:15

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%82%81%e1%80%b0%e1%80%9d/

သိုၵ်းမၢၼ်ႈ တီႉၺွပ်းႁူဝ်ပဝ်ႈ ၊ ၵႅမ်ႁူဝ်ပဝ်ႈ ၽၢႆႇၵေႃႇသၢင်ႈလွင်ႈငမ်းယဵၼ် ၼႃႈၵ NSCN-K လႄႈ ပိုတ်ႇဢဝ်တၢင်းၽိတ်း 17/1

မိူဝ်ႈဝၼ်းထီႉ 09 March 2019 သိုၵ်းမၢၼ်ႈ တီႉၺွပ်းဢဝ် ႁူဝ်ပဝ်ႈ လႄႈ ၵႅမ်ႁူဝ်ပဝ်ႈ ဢိၵ်ႇတင်း လုၵ်ႈၸုမ်း ၽၢႆႇၵေႃႇသၢင်ႈ လွင်ႈငမ်းယဵၼ် ၼႃႈၵ NSCN-K မိူဝ်ႈၽွင်းၵႂႃႇပၢင်ၵုမ် ၵဵဝ်ႇလူၺ်ႈလွင်ႈငမ်းယဵၼ် တီႈဝဵင်းၶမ်းတီး သေ ထိုင်ဝၼ်းထီႉ 26 March 2019 ထုၵ်ႇသိုၵ်းမၢၼ်ႈ ပိုတ်ႇဢဝ် တၢင်းၽိတ်း ၽူႈဢွၼ်ႁူဝ်ၼႃႇၵ လူၺ်ႈ 17/1 ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉသေ မိူဝ်ႈဝၼ်းထီႉ 26 March 2019 သိုၵ်းမၢၼ်ႈ လႆႈပိုတ်ႇဢဝ်တၢင်းၽိတ်း 17/1 ဢၼ်ပဵၼ်ႁူဝ်ပဝ်ႈ ၽၢႆႇၵေႃႇသၢင်ႈလွင်ႈငမ်းယဵၼ် ၼႃႇၵ လုင်းဢၢၼ်ႇၵၢၼ်ႉ ၊ ၵႅမ်ႁူဝ်ပဝ်ႈ ၽၢႆႇၵေႃႇသၢင်ႈ လွင်ႈငမ်းယဵၼ် ၼႃႇၵ ဢူးၵျေႃႇဝၼ်းသဵင်ႇ ၊ ဢူးဢၢၼ်းမၢႆႇ ၊ ဢူးသေႃႇထိၼ်ႇ လႄႈ ဢူးဢွင်ႇသႆး ႁူမ်ႈ 5 ၵေႃႉ ဢွင်ႈတီႈႁူင်းပလိၵ်ႈမၢၼ်ႈ ဝဵင်းၶမ်းတီး ၼႆယဝ်ႉ။ ၽူႈမီးပုၼ်ႈၽွၼ်း ၼႂ်းၸုမ်းၼႃႇၵ NSCN-K ၵေႃႉၼိုင်ႈလၢတ်ႈၼႄဝႃႈ မိူဝ်ႈဝၼ်းထီႉ 09 March 2019 ယူႇသိုၵ်းမၢၼ်ႈ ၽိတ်ႈမွၵ်ႇ ႁႂ်ႈ ၽၢႆႇၸုမ်းၵေႃႇသၢင်ႈလွင်ႈငမ်းယဵၼ် ၼႃႇၵ ၵႂႃႇၶိုၼ်ႈႁွတ်ႈပၢင်ၵုမ် ၵဵဝ်ႇလူၺ်ႈ လွင်ႈငမ်းယဵၼ် တီႈဝဵင်းၶမ်းတီး ၼႆသေ ထုၵ်ႇသိုၵ်းမၢၼ်ႈ ၶလယ 52 တီႉၺွပ်းဢဝ်တူဝ် ၶဝ်ၵႂႃႇ ဝႃႈၼႆ။ ၸဝ်ႈသိုၵ်းလူင် တၢၼ်းၼၢႆႇ ၽူႈၵွၼ်းတိူင်း ၸဵင်ႇႁွင်ႇဝၼ်းတူၵ်း သမ်ႉလၢတ်ႈဝႃႈ ယူႇတီႈႁဝ်းၶႃႈ သေ ဢၼ်လႆႈႁွင်ႉ ႁူပ်ႉထူပ်းၵၼ်တင်း ၸုမ်းၼႃႇၵ NSCN-K ၼႆၼၼ်ႉ ဢမ်ႇမီး ၊ ဢၼ်လႆႈတီႉၺွပ်းၶဝ်ၼႆႉၵေႃႈ ယွၼ်ႉၸုမ်းၼႃႇၵ NSCN-K ၼႆႉ ႁူမ်ႈႁွမ်း သိုၵ်းၵၼ်တင်း ၸုမ်း ဢႃႇတၢၼ်ႇ လႄႈ ၸုမ်း ၵတႄး သေ တေႃႇသူႈလုၵ်ႉၽိုၼ်ႉ လူင်ပွင်ၸိုင်ႈ မိူင်းဢိၼ်ႇတီႉယ လႄႈ ၸင်ႇလႆႈတီႉၺွပ်းၸိူဝ်းၶဝ်သေ ပိုတ်ႇဢဝ် တၢင်းၽိတ်းၼႆယဝ်ႉ။ ၵူၼ်းမိူင်းၵေႃႉၼိုင်ႈလၢတ်ႈၼႄဝႃႈ ၵဵဝ်ႇလူၺ်ႈ သိုၵ်းမၢၼ်ႈ တီႉၺွပ်း ၽူႈဢွၼ်ႁူဝ် ၼႂ်းၸုမ်းၼႃႇၵ ၼႆႉ ႁဵတ်းႁႂ်ႈလွင်ႈယုမ်ႇယမ် ၼႂ်းၵႄႈၵၢင် သိုၵ်းမၢၼ်ႈ လႄႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ယူပ်ႈယွမ်းၵွႆၵႂႃႇသေ ဢမ်ႇၵႃး ၸၢင်ႈၵႂႃႇတိူဝ်ႉၶိူၵ်ႈပႃး ၼႂ်းၶၵ်ႉၵၢၼ်ငမ်းယဵၼ် ဢၼ်တိုၵ်ႉၵေႃႇသၢင်ႈယူႇ ယၢမ်းလဵဝ် ၼႆယဝ်ႉ။ မိူဝ်ႈဝၼ်းထီႉ 29 January 2019 သိုၵ်းမၢၼ်ႈ ဢၼ်ယူႇၽၢႆႇတႂ်ႈၵုမ်းၵမ် တိူင်းသိုၵ်းၸဵင်ႇႁွင်ႇဝၼ်းတူၵ်း ႁႅင်းသိုၵ်း မွၵ်ႈ 400 ၵေႃႉ ၶဝ်ႈၵႂႃႇတီႈငဝ်ႈငုၼ်း ၼႃႇၵ NSCN-K ဢၼ်မီးၼႂ်းၸႄႈဝဵင်းၼၢင်းယုၼ်း တိူင်းၸႄႈၵႅင်း သေ သိမ်းပႅတ်ႈငဝ်ႈငုၼ်း ၼႃႇၵ လူၺ်ႈသဵင်ၵွင်ႈ ဢမ်ႇတႅၵ်ႇ ၼႆယဝ်ႉ။ ယူႇတီႈ လူင်ပွင်ၸိုင်ႈ မိူင်းဢိၼ်ႇတီႉယ (India) ယၢမ်ႈတုၵ်းယွၼ်း လူင်ပွင်ၸိုင်ႈမၢၼ်ႈ မႃးတႃႇသေႇဝႃႈ ယႃႇပေႁႂ်ႈၸုမ်း ၼႃႇၵ NSCN-K ပၵ်းတပ်ႉ / ပၵ်းငဝ်ႈငုၼ်း ၼႂ်းမိူင်းႁူမ်ႈတုမ်မၢၼ်ႈ ၊ ထႅင်ႈလွင်ႈၼိုင်ႈၵေႃႈ ႁူမ်ႈၵၼ် ၽႅၼ်ၵၢၼ်သိုၵ်းသေ တိုၵ်းတေႃး ၸုမ်းၼႃႇၵ NSCN-K ဢမ်ႇၼၼ် ႁႂ်ႈလူင်ပွင်ၸိုင်ႈမၢၼ်ႈ ပၼ်ၶႂၢင်ႉတပ်ႉသိုၵ်း ဢိၼ်ႇတီႉယ ၶဝ်ႈလႅၼ်လိၼ် မၢၼ်ႈ သေ တိုၵ်းတေႃး ၸုမ်းၼႃႇၵ NSCN-K ၶဝ်ၵႂႃႇဝႃႈၼႆ။ မိူဝ်ႈဝၼ်းထီႉ 30 November 2018 ယၢမ်းဝၢႆးဝၼ်း 15:15 မူင်း သိုၵ်းမၢၼ်ႈ တပ်ႉၶလယ 15 ဢၼ်ငဝ်ႈတပ်ႉ ပၵ်းဝႆႉတီႈ ဝဵင်းမူဝ်းငိၼ်း ယူႇၽၢႆႇတႂ်ႈၵုမ်းၵမ် ငဝ်ႈငုၼ်းတိူင်းသိုၵ်းပွတ်းႁွင်ႇ (မပၶ) ဝဵင်းမိတ်ႉၵျီးၼႃး (ဝဵင်းၸေႊၼႃး) မိူင်းၶၢင် တီႉၺွပ်းဢဝ် ဢူးဢွင်ႇသူၺ်ႇဢူး ဢၼ်ပဵၼ်ၵႅမ်ႁူဝ်ပဝ်ႈ ABSDF ၊ မွင်ႇဢူး လႄႈ ၵူဝ်ႇမွင်ႇၵဵင်း (ႁွင်ႉ) တၢၼ်းထၢႆႇဢွင်ႇ ဢၼ်ပဵၼ်ၽူႈၶဝ်ႈၸုမ်း ABSDF ဢွင်ႈတီႈႁိူၼ်း လုင်းဢွင်ႇသၢၼ်းဢူး ဝၢၼ်ႈ(ရွာသစ်ကုန်းကျေးရွာ) ဝဵင်းမူဝ်းငိၼ်း ၸႄႈတွၼ်ႈမူဝ်းငိၼ်း မိူင်းၶၢင် သေ ထုၵ်ႇသိုၵ်းမၢၼ်ႈ ပိုတ်ႇဢဝ် တၢင်းၽိတ်း 17/1 ၼႆယူႇယဝ်ႉ။ ၶေႃႈမုၼ်းတီႈ – RFA လႄႈ Irrawaddy

['ၵၢၼ်မိူင်း', 'ၶၢဝ်ႇ']

2019-06-11T23:52:23

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%81%b8%e1%80%9d%e1%80%ba%e1%82%88-%e1%80%9c%e1%82%84%e1%82%88-%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%81%b5%e1%80%b0%e1%81%bc/

သင်ႇၶၸဝ်ႈ လႄႈ ပေႃႈမႄႈၵူၼ်းမိူင်း ပၢင်းၽြႃးပဵၼ်ၸဝ်ႈ ဝႆႉတီႈ လွႆၵွင်းထၢတ်ႈ

မိူဝ်ႈဝၼ်းထီႉ 08 June 2019 ယၢမ်းၵၢင်ၼႂ် 09:00 မူင်း သင်ႇၶၸဝ်ႈ လႄႈ ပေႃႈမႄႈၵူၼ်းမိူင်း ႁူမ်ႈၵၼ် ပၢင်းၽြႃးပဵၼ်ၸဝ်ႈ ဝႆႉတီႈ လွႆၵွင်းထၢတ်ႈ ၵႄႈၵၢင် လွႆၶိူဝ်း လႄႈ လွႆပၢၼ်း ၼႂ်းဢိူင်ႇမိူင်းၶိူဝ်း ၸႄႈဝဵင်းသီႇပေႃႉ သေ မီးၽူႈယႂ်ႇၵူၼ်းလူင် RCSS ဢိၵ်ႇတင်း ပေႃႈမႄႈၵူၼ်းမိူင်း တီႈၸမ်တီႈၵႆ ၶဝ်ႈႁူမ်ႈဢဝ်ၵူႉသူဝ်ႇ မီးယူႇ 700 ပၢႆ ၼႆယဝ်ႉ။

['ၶၢဝ်ႇ', 'ၵူႈလွင်ႈလွင်ႈ']

2019-06-11T23:50:19

https://taifreedom.com/%e1%80%9a%e1%80%bd%e1%81%bc%e1%80%ba%e1%82%89%e1%81%bd%e1%80%bd%e1%80%84%e1%80%ba%e1%80%b8%e1%80%90%e1%81%a2%e1%80%84%e1%80%ba-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5/

ယွၼ်ႉၽွင်းတၢင် တပ်ႉသိုၵ်းမၢၼ်ႈ သၢၼ်ၶတ်း လႄႈ ပၢင်ၵုမ် ၸုမ်းၼႃႈၵၢၼ်ငမ်းယဵၼ် PPST ဢမ်ႇလႆႈၶႂၢင်ႉ ၸတ်းႁဵတ်း

ပၢင်ၵုမ် ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈ မၢႆၵိုတ်းတိုၵ်း ၸိုင်ႈမိူင်းပတ်ႉပိုၼ်ႉ NCA ဢၼ်တေ ၸတ်းႁဵတ်း တီႈ ၵဵင်းမႂ်ႇ မိူင်းထႆးၼၼ်ႉ ယွၼ်ႉၽၢႆႇတပ်ႉသိုၵ်းမၢၼ်ႈ သၢၼ်ၶတ်း လႄႈ ဢမ်ႇလႆႈၶႂၢင်ႉ ၸတ်းႁဵတ်း ၼႆယဝ်ႉ။ ပတူဝ်ႇသေႃးတႃတူဝ်ႇမူး ၽူႈၼမ်းၼႂ်းၵူႈလွင်ႈလွင်ႈ KNU ၸုမ်းၽွမ်ႉႁူမ်ႈ ၸိူဝ်ႉၸၢတ်ႈယၢင်းၽိူၵ်ႇ လၢတ်ႈဝႃႈ ယွၼ်ႉ ၵႅမ်ၸွမ်ႁၢၼ် ၶိၼ်ႇသေႃႇ ၽွင်းတၢင်တပ်ႉသိုၵ်းမၢၼ်ႈ တႅမ်ႈလိၵ်ႈတၢင်ႇထိုင် လူင်ပွင်ၸိုင်ႈထႆး ႁၢမ်ႈတၢပ်ႈ ယႃႇႁႂ်ႈ ၸတ်းႁဵတ်း လႄႈ ပၢင်ၵုမ် ၸုမ်း ၼႃႈၵၢၼ်ငမ်းယဵၼ် PPST ၵေႃႈဢမ်ႇလႆႈၶႂၢင်ႉၸတ်းႁဵတ်း ၼႆယဝ်ႉ။ ၽူႈမီးပုၼ်ႈၽွၼ်း ၽၢႆႇလူင်ပွင်ၸိုင်ႈထႆး တႄႉလၢတ်ႈဝႃႈ တီႈၼႂ်းပၢင်ၵုမ် ၸုမ်းၼႃႈၵၢၼ်ငမ်းယဵၼ် PPST ဢၼ်တေ ၸတ်းႁဵတ်း ၼၼ်ႉ ယွၼ်ႉၸုမ်း ဢၼ်ပႆႇလူင်းလၢႆးမိုဝ်း NCA ပႃႇတီႇမႂ်ႇသုင် ၸိူဝ်ႉၸၢတ်ႈယၢင်းလႅင် KNPP ဢိၵ်ႇ တင်း တပ်ႉသိုၵ်း လွတ်ႈလႅဝ်း သဝ်းၶေႃၶၢင် KIA ၶဝ်ႈပႃးဝႆႉလႄႈ တေပဵၼ်လွင်ႈယႃႉၵဝ်း ၵၢၼ်သၢင်ႈ လွင်ႈငမ်းယဵၼ် ဢၼ် လူင်ပွင်ၸိုင်ႈ လႄႈ တပ်ႉသိုၵ်းမၢၼ်ႈ ၽေႃႇၼမ်ႉၽေႃႇတူဝ်ၼၼ်ႉ ဝႃႈၼႆသေ ၽၢႆႇတပ်ႉသိုၵ်းမၢၼ်ႈ လႆႈတုၵ်း ယွၼ်း ႁေႉႁၢမ်ႈ ယႃႇႁႂ်ႈၸတ်းႁဵတ်းၼႆယဝ်ႉ။ ပတူဝ်ႇသေႃးတႃတူဝ်ႇမူးတႄႉ လၢတ်ႈဝႃႈ တီႈၼႂ်းပၢင်ၵုမ် ၸုမ်းၼႃႈၵၢၼ်ငမ်းယဵၼ် PPST ဢၼ်တေၸတ်းႁဵတ်းၼႆႉ ၸုမ်း KNPP လႄႈ KIA ဢမ်ႇမီးလွင်ႈၶဝ်ႈပႃးၶႃႈ ၊ ၵၢၼ်သၢင်ႈလွင်ႈငမ်းယဵၼ်ၼႆႉ ၼင်ႇႁိုဝ်တေႁွတ်ႈထိုင် တီႈ ယိူင်းမၢႆၼၼ်ႉ ယူႇတီႈၽၢႆႇ တပ်ႉ သိုၵ်းမၢၼ်ႈသေ လီႁၢင်ႈႁႅင်းပၼ်ဢွင်ႈတီႈ ၸုမ်းဢၼ်လူင်းလၢႆးမိုဝ်း NCA လႄႈ ၸုမ်းဢၼ်ပႆႇလူင်းလၢႆးမိုဝ်း NCA တႃႇႁႂ်ႈပေႃး ႁူပ်ႉထူပ်း ဢုပ်ႇၵုမ်ၵၼ်လႆႈ ဝႃႈၼႆ။ ၵဵဝ်ႇၵပ်းလွင်ႈ ၵႅမ်ၸွမ်ႁၢၼ်ၶိၼ်ႇသေႃႇ ၽွင်းတၢင်တပ်ႉသိုၵ်းမၢၼ်ႈ တႅမ်ႈလိၵ်ႈတၢင်ႇထိုင် လူင်ပွင်ၸိုင်ႈထႆး ႁႂ်ႈႁၢမ်ႈတၢပ်ႈ ပၢင်ၵုမ် ၸုမ်းၼႃႈၵၢၼ်ငမ်းယဵၼ် PPST ၼၼ်ႉ ၵႅမ်ၸွမ်ႁၢၼ် ၸေႃႇမိၼ်းထုၼ်း ႁူင်ႈၵၢၼ်ၽၢႆႇပိုၼ်ၽၢဝ်ႇ တပ်ႉသိုၵ်းမၢၼ်ႈတႄႉ လၢတ်ႈတီႈ သိုဝ်ႇၶၢဝ်ႇဝႃႈ ယူႇတီႈတပ်ႉသိုၵ်းမၢၼ်ႈ ဢမ်ႇလႆႈတႅမ်ႈလိၵ်ႈ တုၵ်းယွၼ်းတီႈ လူင်ပွင်ၸိုင်ႈထႆး ၼႆယဝ်ႉ။ ပၢင်ၵုမ် ၸုမ်းၼႃႈၵၢၼ်ငမ်းယဵၼ် PPST ၼႆႉ ႁၢင်ႈႁႅင်းဝႆႉ တေၸတ်းႁဵတ်း ဝၼ်းထီႉ 8 June 2019 လႄႈ ဝၼ်းထီႉ 9June 2019 ၊ ၵူၺ်းၵႃႈ လႆႈထုၵ်ႇႁႄႉႁၢမ်ႈ လႄႈ ဢမ်ႇတၼ်းလႆႈၸတ်းႁဵတ်းၼႆယဝ်ႉ ၊ ၽူႈၶဝ်ႈၸုမ်း PPST ၽူႈဢွၼ်ႁူဝ် ၸုမ်းယိပ်းၵွင်ႈၵၢင်ႇ ၸၢဝ်း ၶိူဝ်းတႄႉလၢတ်ႈဝႃႈ ဢမ်ႇႁိုင်သင် ၼင်ႇႁိုဝ်ပၢင်ၵုမ် တေၶိုၼ်းၸတ်းႁဵတ်းလႆႈၼၼ်ႉတေႁဵတ်းသၢင်ႈၵႂႃႇ လႆႈႁူႉၸွမ်းၶၢဝ်ႇ RFA ဢွၵ်ႇဝႆႉၼင်ႇၼႆ။ တႃႇတေပဵၼ်ပၢင်ၵုမ် PPST ၼႆႉ ၽၢႆႇၵၢၼ်လုမ်းၸုမ်း ဢီးဢေႇဢူဝ်ႇ လႆႈလုၵ်ႉတီႈတႃႈၵုင်ႈ ဢွၵ်ႇၶၢဝ်းတၢင်းၵႂႃႇ ႁၢင်ႈႁႅင်းဝႆႉတီႈ ႁူင်းရႅမ်း Amora Hotel,Chiang Mai ၸဵမ်မိူဝ်ႈပူၼ်ႉမႃး ဝၼ်းထီႉ 4−5 June 2019 ဝႃႈၼႆ ၊ ၽူႈတေၶိုၼ်ႈႁွတ်ႈပၢင်ၵုမ်ၵမ်ႈၼမ်ၵေႃႈ ႁွတ်ႈမိူၼ်ၵၼ် ၵူၺ်းၵႃႈယွၼ်ႉၶေႃႈသၢၼ်ၶတ်း ၽၢႆႇတပ်ႉသိုၵ်းမၢၼ်ႈလႄႈ ပၢင်ၵုမ်ဢမ်ႇလႆႈပဵၼ် ၵူႈၽၢႆႇၽၢႆႇၵေႃႈ လႆႈပွတ်ႈၶိုၼ်းမိူဝ်း ၼႆယဝ်ႉ။

['ၶၢဝ်ႇ', 'ၵၢၼ်မိူင်း']

2019-06-11T23:48:31

https://taifreedom.com/%e1%81%b8%e1%81%a2%e1%82%86%e1%80%b8%e1%80%90%e1%82%86%e1%80%b8-%e1%80%95%e1%81%bc%e1%80%ba%e1%82%87%e1%80%9c%e1%80%b0%e1%80%90%e1%80%ba%e1%82%89%e1%80%91%e1%80%ad%e1%80%95%e1%80%ba%e1%82%87-%e1%82%81/

ၸၢႆးတႆး ပၼ်ႇလူတ်ႉထိပ်ႇ ႁွတ်ႈၽႅဝ်ႁူင်းႁဵၼ်းၸၼ်ႉၵၢင် မွၵ်ႇၵွၼ်တႆး

မိူဝ်ႈဝၼ်းထီႉ 08 June 2019 ၸၢႆးတႆး 4 ၵေႃႉ ပၼ်ႇလူတ်ႉထိပ်ႇ ႁွတ်ႈၽႅဝ်တီႈ ႁူင်းႁဵၼ်းၸၼ်ႉၵၢင် မွၵ်ႇၵွၼ်တႆး ၼႂ်းၼႃႈတီႈၵုမ်းၵမ် ၶွင်ႇသီႇဢဝ်ၶိုၼ်းၸိုင်ႈတႆး (RCSS) တီႈၼိုင်ႈသေ ၶူးသွၼ် လႄႈ လုၵ်ႈႁဵၼ်း ဢွၼ်ၵၼ် ႁူမ်ၸူမ်းႁပ်ႉတွၼ်ႈ ၸၢႆးတႆး ပၼ်ႇလူတ်ႉထိပ်ႇ လီငၢမ်းယူႇယဝ်ႉ။

['ၵူႈလွင်ႈလွင်ႈ', 'ၶၢဝ်ႇ']

2019-06-11T23:46:13

https://taifreedom.com/%e1%80%9c%e1%80%af%e1%81%b5%e1%80%ba%e1%82%88%e1%82%81%e1%80%b5%e1%81%bc%e1%80%ba%e1%80%b8%e1%80%90%e1%80%bd%e1%80%95%e1%80%ba%e1%82%87%e1%80%9c%e1%80%ad%e1%81%b5%e1%80%ba%e1%82%88-%e1%81%b8%e1%81%bc/

လုၵ်ႈႁဵၼ်းတွပ်ႇလိၵ်ႈ ၸၼ်ႉသိပ်း မိူင်းတႆး ဢွင်ႇၼမ်လိူဝ်ပိူၼ်ႈသုတ်း ၼႂ်း 7 ၸႄႈမိူင်း

မိူဝ်ႈၼႆႉဝၼ်းထီႉ 08 June 2019 ႁွင်ႈၵၢၼ်ၽွင်းလူင် ၽၢႆႇပၢႆးပၺ်ႇၺႃႇ လူင်ပွင်ၸိုင်ႈ ပိုၼ်ၽၢဝ်ႇဢွၵ်ႇၵႂႃႇဝႃႈ လုၵ်ႈႁဵၼ်း မိူင်းႁူမ်ႈတုမ်မျၢၼ်ႇမႃႇ တွပ်ႇလိၵ်ႈၸၼ်ႉသိပ်း ပီႊ 2019 တင်းမူတ်းမီးယူႇ 8 သႅၼ်ပၢႆ လႄႈ ဢွၵ်ႇပူၼ်ႉၸၼ်ႉ မီးယူႇ 2 သႅၼ်ပၢႆ ၼႂ်းၼၼ်ႉပႃး လုၵ်ႈႁဵၼ်း မိူင်းတႆး 1 မိုၼ်ပၢႆ ၼႆယဝ်ႉ။ ၸွမ်းၼင်ႇ ႁွင်ႈၵၢၼ်ၽွင်းလူင် ၽၢႆႇပၢႆးပၺ်ႇၺႃႇ ပိုၼ်ၽၢဝ်ႇဢွၵ်ႇၵႂႃႇဝႆႉဝႃႈ သၢႆမၢႆလုၵ်ႈႁဵၼ်း ၸိူဝ်းတွပ်ႇလိၵ်ႈ ၸၼ်ႉသိပ်း ၼႂ်းတိူင်းလူင် 7 တိူင်း ၼၼ်ႉ တိူင်းၸႄႈၵႅင်း (ၸၵၢႆး) တွပ်ႇလိၵ်ႈ 115,102 ၵေႃႉ ဢွင်ႇပူၼ်ႉၸၼ်ႉ 39,312 ၊ တိူင်းတၼိၼ်းတႃႇရီႇ တွပ်ႇလိၵ်ႈ 21,597 ဢွင်ႇပူၼ်ႉ 7,295 ၊ တိူင်းပၵူဝ်း တွပ်ႇလိၵ်ႈ 75,226 ဢွင်ႇပူၼ်ႉ 20,868 ၵေႃႉ ၊ တိူင်းမၵူၺ်း တွပ်ႇလိၵ်ႈ 83,922 ၵေႃႉ ဢွင်ႇပူၼ်ႉ 27098 ၵေႃႉ ၊ တိူင်းဝဵင်းလိူဝ်ႇ 119,210 ၵေႃႉ ဢွင်ႇပူၼ်ႉ 43,075 ၵေႃႉ ၊ တိူင်းဢီႇယႃႇဝတီႇ တွပ်ႇလိၵ်ႈ 88,571 ၵေႃႉ ဢွင်ႇပူၼ်ႉ 25,597 ၵေႃႉ ၊ တိူင်းတႃႈၵုင်ႈ တွပ်ႇလိၵ်ႈ 121,762 ၵေႃႉ ဢွင်ႇပူၼ်ႉ 39,731 ၵေႃႉ ဝႃႈၼႆ ၊ တီႈ ၼႄႇပျီႇတေႃႇ သမ်ႉ တွပ်ႇလိၵ်ႈ 24,828 ၵေႃႉ ဢွင်ႇပူၼ်ႉ 7,662 ၵေႃႉ ၊ ဢၼ်လုၵ်ႉတၢင်ႇၼွၵ်ႈမိူင်းသေ တွပ်ႇသမ်ႉမီး 119 ၵေႃႉ ဢွင်ႇပူၼ်ႉ 55 ၵေႃႉ ၼႆယဝ်ႉ။ ၼႂ်းမိူင်းတႆးသမ်ႉ လုၵ်ႈႁဵၼ်းပွတ်းဢွၵ်ႇ တွပ်ႇလိၵ်ႈ 5,008 ၵေႃႉ ဢွင်ႇပူၼ်ႉ 1,091 ၵေႃႉ ၊ လုၵ်ႈႁဵၼ်း ပွတ်းၸၢၼ်း တွပ်ႇလိၵ်ႈ 34,155 ၵေႃႉ ဢွင်ႇပူၼ်ႉ 9,457 ၵေႃႉ ၊ လုၵ်ႈႁဵၼ်းပွတ်းႁွင်ႇ တွပ်ႇလိၵ်ႈ 17,395 ၵေႃႉ ဢွင်ႇပူၼ်ႉ 5,482 ၵေႃႉ (လုၵ်ႈႁဵၼ်းတွပ်ႇလိၵ်ႈႁူမ်ႈ 56,558 ၵေႃႉ ဢွင်ႇပူၼ်ႉ 15,980 ၵေႃႉ) ၊ မိူင်းၶၢင် တွပ်ႇလိၵ်ႈ 35,946 ဢွင်ႇပူၼ်ႉ 10,525 ၵေႃႉ ၊ မိူင်းယၢင်းလႅင်း တွပ်ႇလိၵ်ႈ 7,388 ဢွင်ႇပူၼ်ႉ 2,066 ၵေႃႉ ၊ မိူင်းယၢင်းၽိူၵ်ႇ တွပ်ႇလိၵ်ႈ 19,287 ၵေႃႉ ဢွင်ႇပူၼ်ႉ 5,337 ၵေႃႉ ၊ မိူင်းၶျၢင်း တွပ်ႇလိၵ်ႈ 10,771 ၵေႃႉ ဢွင်ႇပူၼ်ႉ 2,110 ၵေႃႉ ၊ မိူင်းမွၼ်း တွပ်ႇလိၵ်ႈ 28,821 ၵေႃႉ ဢွင်ႇပူၼ်ႉ 10,819 ၵေႃႉ ၊ မိူင်းရၶႅင်ႇ တွပ်ႇလိၵ်ႈ 42,416 ၵေႃႉ ဢွင်ႇပူၼ်ႉ 10,165 ၵေႃႉ ၼႆယဝ်ႉ။ လုၵ်ႈႁဵၼ်း ဢၼ်တွပ်ႇလိၵ်ႈသိပ်း ၼႂ်းမိူင်းႁူမ်ႈတုမ်မျၢၼ်ႇမႃႇ တင်းမူတ်းတေမီး 851,524 ၵေႃႉ ၼႂ်းၼၼ်ႉ ဢွင်ႇပူၼ်ႉၸၼ်ႉ မီး 267,696 ၵေႃႉ သေ လုၵ်ႈႁဵၼ်း ဢွင်ႇပူၼ်ႉၸၼ်ႉသိပ်း ၼမ်လိူဝ်ပိူၼ်ႈသုတ်း ၼႂ်းတိူင်းလူင် 7 တိူင်းၼၼ်ႉ ပဵၼ် တိူင်းဝဵင်းလိူဝ်ႇ ၊ ၼႂ်း 7 ၸႄႈမိူင်းသမ်ႉ ပဵၼ်မိူင်းတႆး ၼႆယဝ်ႉ။ မိူဝ်ႈပီႊ 2018 ၼၼ်ႉသမ်ႉ လုၵ်ႈႁဵၼ်းတွပ်ႇလိၵ်ႈ ၸၼ်ႉသိပ်း ၼႂ်းမိူင်းႁူမ်ႈတုမ်မျၢၼ်ႇမႃႇ တင်းမူတ်းမီး 789,845 ၵေႃႉ ဢွင်ႇပူၼ်ႉ 259,193 ၵေႃႉ ၼႆယဝ်ႉ။ ၶႅပ်းႁၢင်ႈ – ဢဝ်မႃးၼႂ်း Facebook

['ၶၢဝ်ႇ', 'ပၢႆးပၺ်ၺႃႇ']

2019-06-11T22:23:36

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%95%e1%80%9c%e1%80%bd%e1%80%84%e1%80%ba%e1%82%88-tnla-%e1%80%90%e1%80%b5%e1%81%b5%e1%80%ba%e1%80%b8%e1%80%90%e1%80%b5%e1%80%84%e1%80%ba/

သိုၵ်းပလွင်ႈ TNLA တဵၵ်းတဵင်ၵူၼ်းမိူင်း ႁႂ်ႈသူင်ႇၽၵ်းထိုင်တပ်ႉ

သိုၵ်းပလွင်ႈ TNLA တဵၵ်းတဵင် ပေႃႈမႄႈၵူၼ်းမိူင်း ၼႂ်းပိုၼ်ႉတီႈ ႁႂ်ႈႁႃ ၽၵ်းယိူဝ်ႈၼင်းၶဵဝ် သေယဝ်ႉ သူင်ႇထိုင်တပ်ႉ TNLA တီႈဝၢၼ်ႈၶိုမ်းၵဝ်ႇ ဢိူင်ႇၶိုမ်းမႂ်ႇ ၸႄႈဝဵင်းမိူင်းငေႃႉ ဢၼ်ပဵၼ်ၵိင်ႇၽႄ ၸႄႈဝဵင်း ၵျွၵ်းမႄး ၸိုင်ႈတႆးပွတ်းႁွင်ႇ။ မိူဝ်ႈဝၼ်းထီႉ 05 June 2019 သိုၵ်းပလွင်ႈ TNLA ဢထမ်ႇမႁွင်ႉ ၽူႈယႂ်ႇၵူၼ်းလူင်ဝၢၼ်ႈ ဝၢၼ်ႈႁူၺ်ႈ ဢိူင်ႇဝၢၼ်ႈပိုၼ်ႉ ၸႄႈဝဵင်းမိူင်းငေႃႉ ႁႂ်ႈၵႂႃႇႁူပ်ႉထူပ်း သိုၵ်းပလွင်ႈ TNLA တီႈဝၢၼ်ႈၶိုမ်းၵဝ်ႇသေ ၸီႉသင်ႇ ႁႂ်ၽူႈယႂ်ႇၵူၼ်းလူင် ဝၢၼ်ႈႁူၺ်ႈ ႁႂ်ႈပွၵ်ႈၵႂႃႇလၢတ်ႈတီႈလုၵ်ႈဝၢၼ်ႈ ႁႂ်ႈႁႃ ၽၵ်းယိူဝ်ႈၼင်းၶဵဝ်ၵၼ် ၵူႈႁေႃႁိူၼ်း ယဝ်ႉ သူင်ႇထိုင်ပၼ်တပ်ႉ TNLA တီႈဝၢၼ်ႈၶိုမ်းၵဝ်ႇ ၼႂ်းဝၼ်းထီႉ 06 June 2019 ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉသေ ၵူၼ်းၼႂ်းပိုၼ်ႉတီႈ ၵေႃႉၼိုင်ႈလၢတ်ႈၼႄဝႃႈ ၵူၼ်းဝၢၼ်ႈႁူၺ်ႈ လႆႈ ၵဵပ်းၽၵ်းၶဵဝ် ဢၼ်ၽုၵ်ႇသွမ်ႈဢွၵ်ႇ တီႈၼႂ်းသူၼ်ၽႂ်မၼ်းယဝ်ႉ သူင်ႇပၼ်တီႈ သိုၵ်းပလွင်ႈ ၶႃႈ ၊ ၶဝ်ႈသၢၼ် တႄႉ ၵူၼ်းဝၢၼ်ႈႁူၺ်ႈ ဢမ်ႇလႆႈသူင်ႇ ၊ ဝၢၼ်ႈဢၼ်မီးႁိမ်းႁွမ်း ဝၢၼ်ႈႁူၺ်ႈ ၼၼ်ႉၵေႃႈ လႆႈႁူႉဝႃႈ ထုၵ်ႇသိုၵ်းပလွင်ႈ TNLA တဵၵ်းတဵင် ႁႂ်ႈသူင်ႇမိူၼ်ၵၼ်ယူႇ ၵူၺ်းဢမ်ႇလႆႈႁူႉၸွမ်းလွင်ႈ သိုၵ်းပလွင်ႈ ၸႂ်ႉၶဝ်သူင်ႇပၼ်မဵဝ်းသင် ၼႆ လၢတ်ႈၼႄၼင်ႇၼႆ။ မိူဝ်ႈဝၼ်းထီႉ 13 May 2019 ၼၼ်ႉသမ်ႉ သိုၵ်းပလွင်ႈ TNLA ယွၼ်းငိုၼ်းၵူၼ်းမိူင်း ဢမ်ႇလႆႈမိူၼ်ၼင်ႇ ၵၢင်ၸႂ်ၶႂ်ႈလႆႈၶႂ်ႈပဵၼ် လႄႈ ဢဝ်ၽႃႉၽၼ်းထူဝ်ႈၵူၼ်းမိူင်း တီႈဝၢၼ်ႈတေႃႉသၢင်ႇ ဢိူင်ႇတေႃႉသၢင်ႇ ၸႄႈဝဵင်းၵျွၵ်းမႄး ၼႆယဝ်ႉ။

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-06-11T22:20:51

https://taifreedom.com/%e1%81%b6%e1%80%bd%e1%80%99%e1%80%ba%e1%82%87%e1%80%95%e1%81%bc%e1%80%ae%e1%82%87%e1%81%bc%e1%80%99%e1%80%ba%e1%82%89%e1%80%99%e1%81%bc%e1%80%ba%e1%80%b8-ptt-%e1%80%9c%e1%82%84%e1%82%88-%e1%80%9a/

ၶွမ်ႇပၼီႇၼမ်ႉမၼ်း PTT လႄႈ ယေးငိုၼ်းၵမ်ႇပေႃးသႃႉ KBZ တေႁူမ်ႈၵၼ်လူင်းထုၼ်း ပိုတ်ႇလၢၼ်ႉ ၶၢႆၼမ်ႉမၼ်း ၼႂ်းမိူင်းမၢၼ်ႈ

မိူဝ်ႈဝၼ်းထီႉ 9 June 2019 ၶွမ်ႇပၼီႇ ၼမ်ႉမၼ်း ပေႃးထေႃးတေႃး PTT လႄႈ ယေးငိုၼ်းၵမ်ႇပေႃးသႃႉ မိူင်းမၢၼ်ႈ KBZ ဝႆႉၼမ်ႉတွၼ်း ၽဵင်ႇပဵင်းၵၼ်သေ တေႁူမ်ႈၵၼ်လူင်းထုၼ်း ႁဵတ်းထၢင်ဝႆႉၼမ်ႉမၼ်း လႄႈ လၢၼ်ႉၶၢႆၼမ်ႉမၼ်းၼႆေသ ႁူမ်ႈလူင်းလၢႆးမိုဝ်းလႆႈၸႂ်ၵၼ်ၵႂႃႇ တီႇႁူင်းလႅမ်းလွတ်ႉ Lotte ဢၼ်မီးၼႂ်း ဝဵင်းတႃႈၵုင်ႈ။ ဢူးၺူဝ်ႇမိၼ်း ဢၼ်ပဵၼ် Director လႄႈ ၽူႈၵုမ်းထိင်း ယေးငိုၼ်းၵမ်ႇပေႃးသႃႉ KBZ လၢတ်ႈဝႃႈ ဢွၼ်တၢင်းသုတ်း တေပိုတ်ႇလၢၼ်ႉၶၢႆၼမ်ႉမၼ်း 10 တီသေ ၼႂ်းၶၢဝ်းတၢင်းၼႃႈလၢႆပီႊ ဢမ်ႇႁိူင်သင်ၼႆႉ တီႈတိူင်းတႃႈၵုင်ႈ လႄႈ ဝဵင်းလူင် ၼႂ်းၸႄႈမိူင်း ၸိူဝ်းၼႆႉၵေႃႈ တေၽိူမ်ႉပိုတ်ႇထႅင်ႈ လၢၼ်ႉၶၢႆၼမ်ႉမၼ်း 70 တီႈပၢႆ ဝႃႈၼႆ။ ဢူးၺူဝ်ႇမိၼ်းယၢင်းလၢတ်ႈၼႄပႃးဝႃႈ ၶဝ်တေလႅၵ်ႈလၢႆႈပႃးပၢႆႉ ၼီႇလႃႇယူဝ်းမ Nilar Yoma ဢၼ် ယေးငိုၼ်းၵမ်ႇပေႃးသႃႉ KBZ ပဵၼ်ၸဝ်ႈၶွင်သေ ပိုတ်ႇၶၢႆဝႆႉယူႇယၢမ်းလဵဝ်ၼႆႉ ႁႂ်ႈပဵၼ် ပေႃးတေႃးထေႃး PTT ၵႂႃႇဝႃႈၼႆ။ ထၢင်ဝႆႉၼမ်မၼ်းတႄႉ တေႁဵတ်းသၢင်ႈဝႆႉတီႈ ၶူင်းၸၢၵ်ႈတီႇလဝုၼ် ဢၼ်မီးတီႈတိူင်းတႃႈၵုင်ႈ ၼွၵ်ႈသေ ၼမ်ႉမၼ်း 92 ၊ 95 ၊ တီႇၸႄႇ လႄႈ တီႇၸႄႇ ပလီႇမီႇယၼ် ယဝ်ႉ ၵႅတ်ႉ(သ်) (LPG) ဢၼ်ၸႂ်ႉၼႂ်းသွင်ႇၾႆးၼႆႉၵေႃႈ တေသႂ်ႇ မိၵ်ႈမၢႆ ပေႃးထေႃးတေႃး PTT သေ ပိုတ်ႇၶၢႆၵႂႃႇဝႃႈၼႆ။ ၶၵ်ႉတွၼ်ႈ ႁဵတ်းသၢင်ႈ ထၢင်ဝႆႉၼမ်ႉမၼ်းၸိူဝ်းၼႆႉၵေႃႈ တေႁဵတ်းႁႂ်ႈယဝ်ႉ ၼႂ်းပီႊ 2021 ၼႆႉၼႆ ၽၢႆႇၶွမ်ႇပၼီႇ ၶဝ်ဢွၵ်ႇလိၵ်ႈဝႆႉၼင်ႇၼႆ။ ၸွမ်းလၢၼ်ႉၶၢႆၼမ်ႉမၼ်း ဢၼ်တေပိုတ်ႇသေ မီးမိၵ်ႈမၢႆ ပေႃးတေႃးထေႃး PTT ၼၼ်ႉ တေပိုတ်ႇဝႆႉပၼ်ပႃး လၢၼ်ႉၵၾႄး Cafe Amazon ၊ လၢၼ်ႉတၢင်းၵိၼ်လဵၵ်ႉလဵၵ်ႉ Mini Market ၊ ၵွင်ႇတႃႇလႅၵ်ႈငိုၼ်း လႄႈ လၢၼ်ႉလႅၵ်ႈၼမ်ႉၶိူင်ႈၸၢၵ်ႈ Engine Oil လူတ်ႉလူင် ၸိူဝ်းၼႆႉဝႃႈၼႆ။ ႁူဝ်ပဝ်ႈၶွမ်ႇပၼီႇ ပေႃးတေႃးထေႃး PTT ၼၢႆးသုတ်ႉထီႉပုၼ်းလိူတ်ႉၽိပုမ်း Mr.Auttapol Rerkpiboon ၵေႃႈလၢတ်ႈဝႃႈ မီးယိူင်းဢၢၼ်းမႃးႁိုင်ယဝ်ႉ တႃႇတေလႆႈ ပိုတ်ႇလၢၼ်ႉၶၢႆၼမ်ႉမၼ်း ၵူႈၸိူဝ်းၸိူဝ်း ၼႂ်းမိူင်းမၢၼ်ႈ ၼႆႉဝႃႈၼႆ။ ၶွမ်ႇပၼီႇ ၼမ်ႉမၼ်း ပေႃးတေႃးထေႃးၼႆႉ ငဝ်ႈမၼ်းပဵၼ်မိူင်းထႆးသေ ပိုတ်ႇၶၢႆၼမ်ႉမၼ်းၵူႈၸိူဝ်းၸိူဝ်း လႄႈ ၵႅတ်ႉ(သ်) LPG ၼႂ်းမိူင်းထႆး သေဢမ်ႇၵႃး ၼႂ်း မိူင်းၵမ်ႇပူးၶျႃး ၊ မိူင်းလၢဝ်း လႄႈ မိူင်းၽိလိတ်ႉပိင်း ၸိူဝ်းၼႆႉၵေႃႈ မီးလၢၼ်ႉၶၢႆၼမ်ႉမၼ်း ပေႃးတေႃးထေႃး PTT ယူႇ 2000 ပၢႆ ဝႃႈၼႆ။ ၶေႃႈမုၼ်းတီႈ − Irrawaddy, 7Days

['ၵူႈလွင်ႈလွင်ႈ', 'ၶၢဝ်ႇ']